Nu Si Tae Ƒe Alafa Gbãtɔ Me Yudatɔwo Nɔ Mɔ Kpɔm Na Mesia La | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nSusu vevi kawo tae ƒe alafa gbãtɔ me Yudatɔwo “nɔ mɔkpɔkpɔ me” na Mesia la?\nLe Yohanes Amenyrɔɖetsimela ƒe ŋkekeawo me la, “ameawo katã nɔ mɔkpɔkpɔ me, eye wonɔ bubum le woƒe dzi me tso Yohanes ŋu be: ‘Alo eyae nye Kristo laa?’ hã.” (Luka 3:15) Anye nu ka tae Yudatɔwo nɔ mɔ kpɔm na Mesia la ɣemaɣi? Susu geɖewo tae.\nEsi wodzi Yesu la, Yehowa ƒe dɔla ɖe eɖokui fia alẽkplɔla siwo nɔ woƒe alẽwo ŋuti dzɔm le gbedzi le nuto si te ɖe Betlexem ŋu me. (1) Mawudɔla la gblɔ na wo be: “Wodzi Xɔla, si nye Kristo Aƒetɔ la, na mi egbea le David ƒe du la me.” (Luka 2:8-11) Eyome “dziƒoʋakɔ gã aɖe va kpe ɖe mawudɔla la ŋu nɔ Mawu kafum nɔ gbɔgblɔm be: * ‘Ŋutikɔkɔe na Mawu le dziƒo boo, eye ŋutifafa nanɔ ame siwo ŋu wòkpɔa ŋudzedze ɖo la dome le anyigba dzi.’”—Luka 2:13, 14.\nKakaɖedzitɔe la, mawudɔlaa ƒe nyatakaka sia kpɔ ŋusẽ gã aɖe ɖe alẽkplɔla bɔbɔɖokui siawo dzi. Enumake wodze mɔ yi Betlexem, eye esi wokpɔ Yosef kple Maria kpakple vidzĩ Yesu la, “woka nya siwo wogblɔ na wo tso ɖevi sue sia ŋu la ta” na wo. Nu si do tso emee nye be, “ame siwo katã se nya siwo alẽkplɔlawo gblɔ na wo la ƒe mo wɔ yaa.” (Luka 2:17, 18) Nyagbɔgblɔ “ame siwo katã se nya sia” fia be alẽkplɔlaawo ka nya siawo ta na ame bubuwo hã to vovo na Yosef kple Maria. Eye esi alẽkplɔlawo trɔ yi aƒe me la, “wonɔ Mawu dom ɖe dzi henɔ ekafum ɖe nu siwo katã wose hekpɔ, abe ale si wogblɔe na wo ene, la ta.” (Luka 2:20) Ðikeke mele eme o be alẽkplɔla mawo memia nu ɖe nya nyui siwo wose tso Kristo la ŋu dzi o!\nEsi Maria kɔ eƒe ŋgɔgbevia va Yerusalem be woatsɔe aɖo Yehowa ŋkume abe ale si Mose ƒe Sea bia ene la, nyɔnu nyagblɔɖila Hana ‘de asi akpedada me na Mawu henɔ nu ƒom tso ɖevi la ŋu na ame siwo katã nɔ Yerusalem ƒe ɖeɖe la lalam.’ (2) (Luka 2:36-38; 2 Mose 13:12) Eya ta Mesia la ƒe dodo ŋuti nya yi edzi nɔ kakam.\nEmegbe la, “ɣletivimefakala aɖewo tso ɣedzeƒenutowo me va Yerusalem, eye wobia be: ‘Afi kae Yudatɔwo ƒe fia si wodzi la le? Elabena míekpɔ eƒe ɣletivi esime míenɔ ɣedzeƒe, eye míeva be míade bubu eŋu.’” (Mat. 2:1, 2) Esi “Fia Herodes se nya sia la, dzika tso eya kple Yerusalem bliboa katã ƒo; eye esi wòƒo dukɔ la ƒe nunɔlawo ƒe tatɔwo katã kple agbalẽfialawo nu ƒu la, ede asi wo biabia me be, afi kae woadzi Kristo la le hã.” (3) (Mat. 2:3, 4) Eya ta ame geɖe va nya be: Ame si anye Mesia la va ɖo! *\nLuka 3:15, si me nyawo míeyɔ va yi la, ɖee fia be Yudatɔ aɖewo susui be Yohanes Amenyrɔɖetsimela anya nye Kristo la. Ke hã Yohanes na wonya be woƒe susua mesɔ o, esi wògblɔ be: “Ame si le megbenye gbɔna la tri akɔ wum, ame si ƒe afɔkpawo nyemedze aɖe o. Ame ma atsɔ gbɔgbɔ kɔkɔe kple dzo anyrɔ mi.” (Mat. 3:11) Nya siwo Yohanes gblɔ ɖokuibɔbɔtɔe la ana woaganɔ mɔ kpɔm na Mesia la vevie wu.\nÐe wòanye be ƒe alafa gbãtɔ me Yudatɔwo nɔ te ɖe kwasiɖa 70 ŋu nya si wogblɔ ɖi le Daniel 9:24-27 dzi bu akɔnta henya ɣeyiɣi si me Mesia la ava? Ate ŋu anɔ eme ya, gake kpeɖodzi gobii aɖeke mele nya ma ŋu o. Nyateƒeae nye be, le Yesu ƒe ŋkekea me la, susu vovovo siwo tsi tre ɖe wo nɔewo ŋu ye nɔ amewo si ku ɖe kwasiɖa 70-awo ŋu, eye woƒe susuawo mesɔ kple gɔmesese si su mía si fifia kura o. *\nEsenetɔwo, siwo ame geɖe buna be wonye Yudatɔwo ƒe kɔmama aɖe si ʋu yi ɖanɔ gbedzi la, susui be Mesia eve ye ado le ƒe 490 ƒe nuwuwu lɔƒo. Gake mímate ŋu aka ɖe edzi be Daniel ƒe nyagblɔɖia dzie Esenetɔwo nɔ te ɖo bu woƒe akɔntawo o. Ne eya dzie wonɔ te ɖo kura gɔ̃ hã la, asesẽ be ƒuƒoƒo si me tɔwo ɖe wo ɖokui ɖe aga tso amewo gbɔ alea ƒe akɔntabubu ma nakpɔ ŋusẽ ɖe Yudatɔ akpa gãtɔ dzi.\nLe ƒe alafa evelia M.Ŋ. me la, Yudatɔ aɖewo xɔe se be kwasiɖa 70-awo anye tso ɣeyiɣi si wotsrɔ̃ gbedoxɔ gbãtɔa le ƒe 607 D.M.Ŋ. va se ɖe ɣeyiɣi si me wotsrɔ̃ gbedoxɔ evelia le ƒe 70 M.Ŋ. me. Gake ame bubuwo bui be nyagblɔɖia me vava do ƒome kple Maccabeewo ƒe ɣeyiɣia, si nye ƒe alafa evelia D.M.Ŋ. Eya ta amewo ƒe nu mesɔ le ale si woabu kwasiɖa 70-awo ƒe akɔnta la ŋu o.\nNenye ɖe amewo se kwasiɖa 70-awo me vava gɔme nyuie le ƒe alafa gbãtɔ M.Ŋ. me la, anye ne apostoloawo kple Kristotɔ bubu siwo nɔ anyi le ƒe alafa gbãtɔ me la azãe atsɔ aɖo kpe edzi be Mesia la va le ɣeyiɣi ɖoɖia dzi, eye be eyae nye Yesu Kristo. Ke hã kpeɖodzi aɖeke meli be Kristotɔ gbãtɔwo wɔ esia o.\nNu vevi bubu hã li si wòle be míade dzesii. Zi geɖe la, Nyanyuigbalẽŋlɔlawo yɔa Hebri Ŋɔŋlɔawo me nyagblɔɖi siwo va eme ɖe Yesu Kristo dzi. (Mat. 1:22, 23; 2:13-15; 4:13-16) Gake wo dometɔ aɖeke metsɔ Yesu ƒe anyigba dzi vava do ƒome kple nyagblɔɖi siwo ku ɖe kwasiɖa 70-awo ŋu o.\nEya ta míate ŋu aƒo nya ta be: Mímate ŋu agblɔ kple kakaɖedzi be ame siwo nɔ anyi le Yesu ƒe ŋkekea me la se kwasiɖa 70-awo ŋuti nyagblɔɖia gɔme nyuie o. Ke hã Nyanyuigbalẽawo na míekpɔ susu vevi bubu siwo tae amewo “nɔ mɔkpɔkpɔ me” na Mesia la ɖo.\n^ mm. 4 Biblia la megblɔ be mawudɔlawo “dzi ha” esi wodzi Yesu o.\n^ mm. 7 Ðewohĩ míabia be: Aleke ɣletivimefakalawo wɔ te ŋu tsɔ “ɣletivi” si wokpɔ esime wonɔ Ɣedzeƒe la do ƒome kple “Yudatɔwo ƒe fia” la dzidzi? Ðe wòanye be wose Yesu dzidzi ŋuti nya esi wonɔ mɔ zɔm to Israel-nyigba dzia?\n^ mm. 9 Àte ŋu akpɔ gɔmesese si su mía si fifia ku ɖe kwasiɖa 70-awo ŋuti nyagblɔɖia ŋu le Ðo To Daniel ƒe Nyagblɔɖi La! ƒe ta 11.\nNyabiabia Siwo Tso Exlẽlawo Gbɔ—February 2014


Yesu Lɔ̃ Ðeviwo | Biblia Me Ŋutinya\nGBE BUBU Acholi Afrikaans Albanian Amerika Tokunɔgbe Arabic Armenian Armenian (West) Assamese Ateso Australia Tokunɔgbe Aymara Azerbaijani Azerbaijani (Cyrillic) Bambara Baoule Bicol Bislama Britain Tokunɔgbe Bulgarian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cinyanja Colombia Tokunɔgbe Costa Rica Tokunɔgbe Croatian Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik Estonia Tokunɔgbe Estonian Eŋlisi Eʋegbe Faroese Finland Tokunɔgbe Finnish France Tokunɔgbe Franse Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Icelandic Igbo Iloko Indonesian Isoko Italian Japan Tokunɔgbe Japanese Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexico Tokunɔgbe Miskito Mixe Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Netherlands Tokunɔgbe Ngabere Nicaragua Tokunɔgbe Niuean Norwegian Nuer Nyaneka Nzema Oromo Ossetian Otomi (Mezquital Valley) Papiamento (Curaçao) Paraguay Tokunɔgbe Persian Philippines Tokunɔgbe Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Runyankore Russian Rutoro Samoan Sango Sena Sepedi Serbian Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nKPƆ Yesu ɖa, ekpla asi kɔ na ɖevi sue ma. Àte ŋu adze sii be Yesu léa be na ɖevi suewo vavã. Amesiwo le wo kpɔm la nye eƒe apostolowo. Nya ka gblɔm Yesu le na wo? Na míakpɔe ɖa.\nFifi laa ko Yesu kple eƒe apostolowo gbɔ tso didi aɖe ƒe. Le mɔa dzi la, apostoloawo ʋli nya le wo nɔewo dome. Eyata esi woɖo aƒe la, Yesu bia wo be: ‘Nya ka ʋlim miele le mɔa dzi?’ Le nyateƒe me la, Yesu nya nya, si ʋlim wole la. Gake ebia be yeakpɔ be apostoloawo agblɔe na ye hã.\nApostoloawo meɖo ŋu o, elabena wonɔ nya ʋlim le wo dometɔ, si ava nye gãtɔ la ŋu. Apostolo aɖewo di be yewoanye amegã wu bubuawo. Mɔ ka dzi Yesu ato agblɔe na wo be menyo be woadi be yewoanye gãtɔwo o?\nEyɔ ŋutsuvi sue la hetsɔe tsi tre ɖe wo katã ŋku me. Eye wògblɔ na eƒe nusrɔ̃lawo be: ‘Medi be mianya esia nyuie be, Ne mietrɔ zu abe ɖevi suewo ene o la, miayi ɖe Mawu ƒe fiaɖuƒe la me gbeɖe o. Amesi anɔ abe ɖevi sia ene lae nye gãtɔ le fiaɖuƒe la me.’ Ènya nusita Yesu gblɔ nya sia?\nEyae nye be ɖevi suewo metsia dzimaɖi be yewoanye amegã alo woabu yewo wu ame bubuwo o. Eyata ele be apostoloawo nasrɔ̃ alesi woanɔ abe ɖeviwo ene le esia me, eye womaganɔ dzre wɔm ɖe gãnyenye ŋu o.\nYesu ɖe alesi wòléa be na ɖevi suewo la fia le ɣebubuɣiwo hã. Ɣleti ʋɛ aɖewo megbe la, ame aɖewo kplɔ wo vi suewo vɛ be woava kpɔ Yesu. Apostoloawo dze agbagba be woanya wo. Gake Yesu gblɔ na eƒe apostoloawo be: ‘Mina ɖeviwo nava gbɔnye, eye migaxe mɔ na wo o, elabena amesiwo le abe woawo ene la tɔe nye Mawu ƒe fiaɖuƒe la.’ Eye Yesu xɔ ɖeviawo ɖe eƒe asiwo me heyra wo. Ðe menye dzidzɔ be míanya be Yesu lɔ̃a ɖevi suewo oa?\nNufiafia Tso Srɔ̃gbegbe Kple Ðeviwo Lɔlɔ̃ Ŋu\nYesu ƒe nɔnɔme ɖe ɖeviwo ŋu to vovo sãa na eƒe nusrɔ̃lawo tɔ. Nu ka tae?


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nGBEBIAME | YAN-DER HSUUW\nNUFIALAGÃ Yan-Der Hsuuw nye fugboewo ŋuti nusrɔ̃ƒe dzi kpɔla le Taiwantɔwo ƒe yunivɛsiti aɖe me. Tsã la, exɔ amedzɔtsolãme ƒe nufiafiaa dzi se, gake esi wòva zu dzɔdzɔmeŋutinunyala si wɔa numekuku la, etrɔ susu. Egblɔ nu si tae la na Nyɔ! talawo.\nMíeɖe kuku ƒo nu tso ɖokuiwò ŋu na mí vie.\nWodzim le ƒe 1966 me eye menɔ Taiwan tsi. Tao subɔsubɔha kple Buddha subɔsubɔha mee dzinyelawo nɔ. Togbɔ be míedea ta agu na tɔgbui kukuwo hedoa gbe ɖa na nɔnɔmewɔwɔwo hã la, míeka ɖe edzi be Wɔla aɖee wɔ nuwo o.\nNu ka tae nèsrɔ̃ nu tso nu gbagbewo ŋu?\nEsi menɔ ɖevime la, meléa be na aƒemelãwo, eye medina be masrɔ̃ ale si mawɔ akpe ɖe lãwo kple amegbetɔ siwo le fu kpem la ŋu. Eya ta mesrɔ̃ nu tso ale si mawɔ atike na lãwo woanɔ lãmesẽ me ŋu vie, eye emegbe meva srɔ̃ nu tso fugboewo hã ŋu be wòakpe ɖe ŋunye mase ale si agbe wɔ dze egɔme la gɔme.\nƔemaɣi la, èxɔ amedzɔtsolãme dzi se. Àte ŋu agblɔ nu si tae?\nYunivɛsiti nufialagãwo fia nu be amegbetɔ dzɔ tso lã me, eye wogblɔ be kpeɖodzi le eŋu. Mexɔ woƒe nya sia dzi se.\nTaɖodzinu eve ye nɔ asinye. Gbã la, mesusuna be le mawu gbogbo siwo amewo subɔna dome la, ɖeka aɖe anɔ anyi si kpɔ ŋusẽ wu bubuawo katã. Gake wo dometɔ kae? Evelia, menya be Biblia nye agbalẽ si ŋu ame geɖe dea asixɔxɔe. Eya ta medze Biblia sɔsrɔ̃ ƒe kpekpewo dede gɔme.\nEsime menɔ nu srɔ̃m le Katolikotɔwo ƒe yunivɛsiti aɖe me le Leuven, Belgium le ƒe 1992 me la, meyi Katolikotɔwo ƒe sɔlemeha aɖe me ɖabia woƒe nunɔla be wòakpe ɖe ŋunye mase Biblia gɔme, gake egbe.\nKe aleke nèwɔ kpɔ ŋuɖoɖo na wò Biblia me biabiawo?\nLe ƒe eve megbe, esime mekpɔtɔ nɔ Belgium nɔ nu srɔ̃m la, medo go Yehowa Ðasefo aɖe si ŋkɔe nye Ruth tso Poland. Esrɔ̃ Chinagbe be wòate ŋu akpe ɖe yunivɛsitivi siwo di be yewoasrɔ̃ nu tso Mawu ŋu la ŋu. Medo gbe ɖa be makpɔ ame aɖe wòakpe ɖe ŋunye nenema, eya ta dzi dzɔm esi medo goe.\nRuth fiam be togbɔ be Biblia menye dzɔdzɔmeŋutinunyagbalẽ o hã, emenyawo wɔ ɖeka kple dzɔdzɔmeŋutinunya. Le kpɔɖeŋu me, Biblia ŋlɔla David gblɔ na Mawu le gbedodoɖa me be: “Wò ŋkuwo kpɔm esime menye ʋukɔe; eye woŋlɔ eŋu nuwo katã ɖe wò agbalẽ me, le ŋkeke siwo me wowɔ wo, esime wo dometɔ aɖeke medo haɖe o.” (Psalmo 139:16) Togbɔ be hakpanya mee David gblɔ nya sia le hã la, ne míagblɔe la, nyateƒee wòto! Hafi míaƒe ŋutinuwo nado la, mɔfiame siwo dzi woazɔ ɖo la li xoxo. Ale si Biblia me nyawo de pɛpɛpɛ la na meka ɖe edzi be Mawu ƒe Nyae wònye. Meva se egɔme hã be Mawu vavã ɖeka, si nye Yehowa koe li. 1\nNu kae na nèva ka ɖe edzi be Mawu gbɔe agbe dzɔ tso?\nTaɖodzinu si le numekuku si dzɔdzɔmeŋutinunyalawo wɔna ŋue nye be woake ɖe nyateƒea ŋu, ke menye be woada asi ɖe susu siwo le amewo si dzi o. Esi meva nɔ nu srɔ̃m tso ale si fugboe wɔna tsina ŋu la, metrɔ susu, eye meƒo nya ta be Wɔla lae wɔ nuwo. Le kpɔɖeŋu me, ne mɔ̃ɖaŋudɔwɔlawo le mɔ̃ aɖe wɔm la, wokpɔa egbɔ be wode eƒe akpa ɖe sia ɖe teƒe si wòle be wòanɔ la pɛpɛpɛ. Nenemae fugboe hã le, gake ale si fugboe ya wɔna tsina gɔme sese sesẽ ale gbegbe.\nNu bliboa dzea egɔme ne ŋutsu ƒe tsi kple nyɔnu ƒe azi do go, alo menye nenemae oa?\nƐ̃. Lãmenugbagbevi sue ma si ŋku mate ŋu akpɔ o la mana, eye wòyia edzi nɔa mamam. Lãmenugbagbeviawo ƒe agbɔsɔsɔ dzina ɖe edzi teƒe eve tso gaƒoƒo 12 va se ɖe 24 hena ɣeyiɣi aɖe. Le ɣeyiɣi sia me la, lãmenugbagbevi aɖe dona. 2 Eyae wɔna lãmenugbagbevi vovovo siwo ade 200 alo esi wu ema, abe lãmenugbagbevi siwo wɔa ʋu, ƒuwo, lãmekawo kple bubuawo ene, esiawo katãe ƒoa ƒu wɔa vidzĩ le dɔ me.\nEsi meva nɔ nu srɔ̃m tso ale si fugboe wɔna tsina ŋu la, meƒo nya ta be Wɔla lae wɔ nuwo\nEle be lãmenugbagbevi si tɔgbi tututu hiã la nado le teƒe si tututu wòhiã le. Gbã la, wonyea ʋukɔe siwo me lãmenuwo kple ŋutinuwo va dona tso. Mɔ̃ɖaŋudɔwɔla kae aku drɔ̃e be yeate ŋu aŋlɔ mɔfiame siwo dzi fugboe ato atsi la ɖi? Ke hã, woŋlɔ mɔfiame si dzi fugboe ato atsi la ɖe eƒe DNA me nukutɔe. Ne mede ŋugble tso ale si gbegbe esia wɔ nukui ŋu la, enana mekana ɖe edzi be Mawue wɔ nuwo.\nNu ka tae nèva zu Yehowa Ðasefo?\nKpuie ko la, lɔlɔ̃ si le wo dome ye. Yesu Kristo gblɔ be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yohanes 13:35) Ameŋkumemakpɔmakpɔ aɖeke mele lɔlɔ̃ sia me o. Teƒe si ame aɖe tso, dekɔnu alo ŋutigbalẽ ƒe amadede mekpɔa ŋusẽ ɖe lɔlɔ̃ sia ɖeɖe fia dzi o. Esi medze hadede kple Ðasefowo la mekpɔ lɔlɔ̃ sia le wo dome eye woɖe lɔlɔ̃ sia fiam.\n^ 1. Psalmo 83:18; 1 Korintotɔwo 8:5, 6.\n^ 2. Esi nufialagã Yan-Der Hsuuw va srɔ̃ Biblia ta la, eƒe dzitsinya megaɖea mɔ nɛ be wòazã ʋukɔe si le tsitsim le eƒe nusɔsrɔ̃wo me o.\nNu Si Ta Fada Aɖe Do Le Eƒe Tsɔtsi Me


GBE BUBU Albanian Amerika Tokunɔgbe Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kirghiz Korean Latvian Lithuanian Luganda Malagasy Malayalam Marathi Maya Mizo Mongolian Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\nNyɔnu Kristotɔ Wɔnuteƒewo—Mawu Subɔla Siwo Ŋu Asixɔxɔ le\n“Nyonyo la, alakpae, eye tugbedzedze la, yae; nyɔnu, si vɔ̃a Yehowa la, ele be, woakafui.”—LODODOWO 31:30.\n1. Aleke Yehowa ƒe nukpɔsusu le nyonyo ŋu to vovo tso xexeame tɔ gbɔe?\nXEXEAME tea tɔ ɖe gotagome dzedzeme dzi fũ, vevietɔ le nyɔnuwo gome. Ke hã amesi ame nye le ememe si ate ŋu ava nya kpɔ ɖe edzi ne wole tsitsim koŋue nye nusi le vevie na Yehowa ya. (Lododowo 16:31) Eyata Biblia xlɔ̃ nu nyɔnuwo be: “Lekewɔwɔ naganye gota gome lekewɔwɔ to ɖaƒoƒo kple sikadodo kple awudodo me o, ke boŋ wòanye dzime ƒe ame ɣaɣla le gbɔgbɔ fatu, si nɔa anyi kpoo la, ƒe nɔnɔme magblẽmagblẽ me, si xɔ asi sesẽ le Mawu ƒe ŋku me.”—Petro I, 3:3, 4.\n2, 3. Aleke nyɔnuwo kpe asi ɖe nyanyuia ƒe kaka ŋui le ƒe alafa gbãtɔ me, eye aleke wogblɔ esia ɖii?\n2 Nyɔnu geɖe siwo ƒe ŋkɔ woyɔ le Biblia me la ɖe gbɔgbɔ sia si dze na kafukafu la fia. Le ƒe alafa gbãtɔ me la mɔnukpɔkpɔ su wo dometɔ aɖewo si be woasubɔ Yesu kple eƒe apostolowo. (Luka 8:1-3) Emegbe la, nyɔnu Kristotɔwo va zu nyanyuigblɔla dovevienuwo; bubuwo do alɔ ŋutsu Kristotɔ siwo xɔa ŋgɔ la vevie, siwo dometɔ ɖeka apostolo Paulo nye; eye bubuwo ɖe amedzrowɔwɔ tɔxɛ fia, eye wotsɔ woƒe aƒe na gɔ̃ hã be woawɔ hame ƒe kpekpewo le eme.\n3 Wogblɔ nyateƒe si wònye be Yehowa azã nyɔnuwo le mɔ si lolo ŋutɔ nu le eƒe tameɖoɖo ƒe emevava me ŋu nya ɖi le Ŋɔŋlɔawo me. Le kpɔɖeŋu me, Yoel 3:1, 2 gblɔe ɖi be ŋutsuwo kple nyɔnuwo, ɖeviwo kple ame tsitsiwo axɔ gbɔgbɔ kɔkɔea eye woakpɔ gome le Fiaɖuƒenyanyuia kaka me. Nyagblɔɖi sia dze emevava gɔme le ƒe 33 M.Ŋ. ƒe Pentekoste dzi. (Dɔwɔwɔwo 2:1-4, 16-18) Wona nuku nunanawo, abe nyagbɔgblɔɖi ƒe nunanaa ene, nyɔnu amesiamina aɖewo. (Dɔwɔwɔwo 21:8, 9) Dzonɔameme si gbɔgbɔmenɔvinyɔnu wɔnuteƒewo ƒe aʋakɔ gã sia tsɔ kpe asi ɖe subɔsubɔdɔa ŋu la na Kristotɔnyenye kaka kabakaba le ƒe alafa gbãtɔ me. Le nyateƒe me la, apostolo Paulo ŋlɔ le ƒe 60 M.Ŋ. me lɔƒo be, “woɖe gbeƒã” nyanyuia “na nuwɔwɔwo katã le dziƒo te.”—Kolosetɔwo 1:23.\nWokafu Wo ɖe Woƒe Dzinɔameƒo, Dzonɔameme, Kple Amedzrowɔwɔ Ta\n4. Nukata susu nyuiwo le Paulo si si ta wòakafu nyɔnu geɖewo le ƒe alafa gbãtɔ Kristo-hamea me?\n4 Apostolo Paulo nye ame aɖe si kpɔ ŋudzedze ɖe subɔsubɔdɔ si nyɔnu aɖewo koŋ wɔ ŋu—abe alesi ko dzikpɔla Kristotɔwo dea asixɔxɔ subɔsubɔdɔ si nyɔnu veviedonulawo wɔna ŋu ene. Nyɔnu siwo Paulo yɔ dometɔ aɖewoe nye “Trifena kple Trifosa, siwo le agbagba dzem le Aƒetɔ me la,” kple “Persis lɔlɔ̃tɔ, si dzea agbagba geɖe le Aƒetɔ me.” (Romatɔwo 16:12) Paulo ŋlɔ tso Ewodia kple Sintixe ŋu be “wodze agbagba le nyanyui la ta [kpli ye].” (Filipitɔwo 4:2, 3) Priskila hã kple srɔ̃a Akwila subɔ kple Paulo. Woa kple Akwila “tsɔ woawo ŋutɔ ƒe kɔwo ɖo anyi” ɖe Paulo ta, si na wòŋlɔ bena: “Menye nye ɖeɖekoe le akpe dam na wo o, ke hame, siwo katã le trɔ̃subɔlawo dome hãe.”—Romatɔwo 16:3, 4; Dɔwɔwɔwo 18:2.\n5, 6. Mɔ ka nue Priskila ɖo kpɔɖeŋu nyui na nɔvinyɔnuwo le egbea?\n5 Nukae na Priskila te ŋu ɖe veviedodonu kple dzinɔameƒo fia? Míakpɔ nusi gbɔ wòtso la le Dɔwɔwɔwo 18:24-26, afisi míexlẽ le be edo alɔ srɔ̃a wokpe ɖe Apolo, nuƒola bibi aɖe ŋu be nyateƒe si woɖe fia si mekpɔ nya o la nasu esi. Edze ƒã be Priskila nye nusrɔ̃la si doa vevie Mawu ƒe Nya kple apostoloawo ƒe nufiafiawo. Esia na be wòtu nɔnɔme tɔxɛwo ɖo si na wòxɔ asi na Mawu kple srɔ̃a eye wònye ame vevi aɖe le hame gbãtɔa me. Nenema ke egbea nɔvinyɔnu Kristotɔ veviedonula siwo srɔ̃a Biblia vevie hexɔa gbɔgbɔmenuɖuɖu si Yehowa nana to “xɔnuvi nuteƒewɔla” la dzi hã xɔ asie.—Luka 12:42.\n6 Akwila kple Priskila wɔa amedzro etɔxɛe. Paulo nɔ wo gbɔ le aƒeme le dɔwɔwɔ kple wo me abe avɔgbadɔwɔlawo ene le Korinto. (Dɔwɔwɔwo 18:1-3) Esime srɔ̃tɔawo ʋu yi Efeso kple emegbe Roma la, woyi edzi ɖe Kristotɔwo ƒe amedzrowɔwɔ fia eye wotsɔ woƒe aƒe na gɔ̃ hã hena hame ƒe kpekpewo wɔwɔ. (Dɔwɔwɔwo 18:18, 19; Korintotɔwo I, 16:8, 19) Nenema ke Nimfa kple Maria, Yohanes Marko dada, hã tsɔ woƒe aƒewo na be woawɔ hame ƒe kpekpewo le eme.—Dɔwɔwɔwo 12:12; Kolosetɔwo 4:15.\nViɖenu Xɔasiwo Le Egbeŋkekeawo Me\n7, 8. Subɔsubɔdɔ kɔkɔe si dze na kafukafu kae nyɔnu Kristotɔ geɖe siwo li egbea wɔ, eye dzideƒoname ka mee woate ŋu alé ɖe asi?\n7 Abe alesi wònɔ le ƒe alafa gbãtɔ me ene la, nyɔnu Kristotɔ nuteƒewɔlawo wɔa akpa vevi aɖe le Mawu ƒe tameɖoɖo ƒe emevava me, vevietɔ le nyanyuigbɔgblɔdɔa me. Eye ŋkɔ nyui kae nye si wowɔ ɖi! Bu Gwen, amesi subɔ Yehowa nuteƒewɔwɔtɔe wu ƒe 50 vaseɖe eƒe kugbe le ƒe 2002 me ŋu kpɔ. Srɔ̃aŋutsua gblɔ be: “Amesiame kloe nya nu tso Gwen ƒe veviedodonu abe nyanyuigblɔla ene le míaƒe dua me ŋu. Le eya gbɔ la, mɔnukpɔkpɔ le amegbetɔ ɖesiaɖe si be wòase vivi na Yehowa ƒe lɔlɔ̃ eye eƒe asi nasu eƒe ŋugbedodowo dzi. Eƒe nuteƒewɔwɔ na Mawu, eƒe habɔbɔa, kple míaƒe ƒomea—tsɔ kpe ɖe eƒe dzideƒonamenya siwo me lɔlɔ̃ nɔna ne dzi ɖe le mía ƒo ŋu—nye kpekpeɖeŋu gã aɖe na mía kple mía viawo le míaƒe anyinɔnɔ ɖekae si me viɖe geɖe tsona la katã me. Míele esusum ale gbegbe.” Gwen kple srɔ̃a nɔ anyi ƒe 61 sɔŋ.\n8 Nyɔnu Kristotɔ akpe gbogbo aɖewo, trewo kple srɔ̃tɔwo siaa subɔ abe subɔla mɔɖelawo kple dutanyanyuigblɔla ene, amesiwo ƒe agbemenuhiahiã siwo le wo si dzea wo ŋu, eye wole Fiaɖuƒegbedasia kakam tso dugã siwo me amewo mevona le o me vaseɖe saɖaganɔƒewo. (Dɔwɔwɔwo 1:8) Wo dometɔ geɖewo ɖe aƒe si woate ŋu atso alo vidzidzi ɖa le susu me be woate ŋu asubɔ Yehowa bliboe. Wo dometɔ aɖewo nye amesiwo dɔa alɔ wo srɔ̃ siwo subɔna abe dzikpɔlamɔzɔlawo ene nuteƒewɔwɔtɔe, eye nɔvinyɔnu akpe geɖewo hã subɔna le Betel-ƒewo me le xexeame godoo. Nyateƒee, nyɔnu ɖokuitsɔsavɔla siawo kpe ɖe “dukɔwo katã ƒe nu vevitɔ” siwo yɔ Yehowa ƒe aƒeme kple ŋutikɔkɔe ƒe me la ŋu.—Xagai 2:7.\n9, 10. Aleke ƒomea me tɔ aɖewo ɖe ŋudzedzekpɔkpɔ fia ɖe srɔ̃nyɔnu kple vidada Kristotɔwo ƒe kpɔɖeŋu nyuiawo ŋui?\n9 Nyateƒee, ƒomegbanɔamedzi geɖe le nyɔnu Kristotɔwo dzi; ke hã wotsɔ Fiaɖuƒenuwo ɖo nɔƒe gbãtɔ. (Mateo 6:33) Nɔvinyɔnu mɔɖela si nye tre ŋlɔ bena: “Danye koŋue na mezu mɔɖela le eƒe xɔse si me wòlé ɖe asi sesĩe kple eƒe kpɔɖeŋu nyui ɖoɖo ta. Le nyateƒe me la, enye nye mɔɖeɖedɔa me zɔhɛ vevitɔwo dometɔ ɖeka.” Srɔ̃ŋutsu aɖe gblɔ le srɔ̃a si si vinyɔnu tsitsi atɔ̃ le ŋu be: “Míaƒe aƒeme nɔa dzadzɛ henɔa ɖoɖo nu ɣesiaɣi. Bonnie na nuwo le kpokploe le ɖoɖo nu ale be míaƒe ƒomea nate ŋu aɖo susu gbɔgbɔmenuwo ŋu. Alesi wòwɔa ga ŋudɔ nyuie na mete ŋu wɔ ɣeyiɣi aɖe ko ƒe dɔ ƒe 32 sɔŋ, si wɔe be mete ŋu zãa ɣeyiɣi geɖe wu ɖe míaƒe ƒomea kple gbɔgbɔmenuwo ŋu. Srɔ̃nye fia alesi woanye veviedonula hã ɖeviawo. Akpe ko mada nɛ.” Egbea woa kple srɔ̃a siaa le subɔsubɔm le Yehowa Ðasefowo ƒe xexeame katã ƒe dɔwɔƒegã.\n10 Srɔ̃ŋutsu aɖe ŋlɔ ku ɖe srɔ̃a si si vi tsitsiwo le ŋu be: “Nɔnɔme si nyoa ŋunye le Susan ŋu koŋ enye lɔlɔ̃ sẽŋu si le esi na Mawu kple amewo, tsɔ kpe ɖe eƒe nugɔmesese, veveseseɖeamenu, kple nyateƒetoto ŋu. Esena le eɖokui me ɣesiaɣi be Yehowa dze na nu nyuitɔ kekeake si míate ŋu anɛ—si nye gɔmeɖose si dzi eya ŋutɔ wɔna ɖo abe Mawu subɔla kple vidada ene.” To srɔ̃a ƒe kpekpeɖeŋu me la, srɔ̃ŋutsu sia te ŋu xɔ gbɔgbɔmemɔnukpɔkpɔ geɖe, si ƒe ɖewoe nye hamemegãnyenye, mɔɖelanyenye, nutome sue dzikpɔla teƒenɔlanyenye, kple Kɔdzi Kadododzikpɔkɔmiti me tɔ nyenye. Aleke gbegbe nyɔnu siawo xɔ asii na wò srɔ̃wo, hati Kristotɔwo, kple ƒo wo katã ta la na Yehowa enye si!—Lododowo 31:28, 30.\nNyɔnu Xɔasi Siwo Si Srɔ̃ Mele O\n11. (a) Aleke Yehowa ɖe eƒe ɖetsɔtsɔ le nyɔnu nuteƒewɔlawo, vevietɔ ahosiwo, me fiae? (b) Kakaɖedzi kae ate ŋu anɔ Kristotɔ ahosiwo kple nɔvinyɔnu wɔnuteƒe bubu siwo si srɔ̃ mele o si?\n11 Zi geɖe la, Yehowa ɖea eƒe ɖetsɔleme na ahosiwo fiana. (Mose V, 27:19; Psalmo 68:6; Yesaya 10:1, 2) Metrɔ o. Eye menye ahosiwo ɖeɖeko mee wòyi edzi le ɖe tsɔm le vevie o, ke boŋ vidada dzilaɖekɛwo kpakple nyɔnu siwo tia be yewoanye trewo alo esiwo mekpɔ ŋutsu Kristotɔ si sɔ na wo woaɖe o la siaa hã le eme. (Maleaxi 3:6; Yakobo 1:27) Ne ènye Yehowa subɔla nuteƒewɔla si si srɔ̃ Kristotɔ mele o la, kakaɖedzi nenɔ asiwò be yexɔ asi le Mawu ŋkume.\n12. (a) Aleke nɔvinyɔnu Kristotɔ aɖewo ɖea woƒe nuteƒewɔwɔ na Yehowa fianae? (b) Seselelãme ka nue mía nɔvinyɔnu aɖewo le te nɔm ɖo?\n12 Abe kpɔɖeŋu ene la, bu mía nɔvinyɔnu Kristotɔ siwo meɖe srɔ̃ o le esi woɖoa to Yehowa ƒe nuxlɔ̃ame nuteƒewɔwɔtɔe be ‘Aƒetɔ la ko me’ woaɖe srɔ̃ le ta ŋu kpɔ. (Korintotɔwo I, 7:39; Lododowo 3:1) Mawu ƒe Nya la ka ɖe edzi na wo be ‘Yehowa wɔa nuteƒe na nuteƒewɔla.’ (Samuel II, 22:26) Ke hã trenɔnɔ nye gbetɔame na wo dometɔ geɖewo. Nɔvinyɔnu aɖe gblɔ be: “Meɖoe kplikpaa be Aƒetɔ la me koe maɖe srɔ̃ le, gake mefaa avi zi geɖe ne mekpɔ xɔ̃nyewo le ŋutsu Kristotɔ nyuiwo ɖem esi nye ya mekpɔtɔ nye tre.” Nɔvinyɔnu bubu aɖe gblɔ be: “Mesubɔ Yehowa ƒe 25 sɔŋ. Meɖoe kplikpaa be malé nuteƒewɔwɔ me ɖe asi nɛ, gake zi geɖe la, akogotsitsi doa nuxaxa nam.” Egblɔ kpee be: “Nɔvinyɔnu siwo le abe nye ene hiã dzideƒoname.” Aleke míawɔ akpe ɖe nuteƒewɔla siawo ŋu?\n13. (a) Nukae míesrɔ̃ tso amesiwo va srã Yefta vinyɔnua kpɔ ƒe kpɔɖeŋu me? (b) Mɔ bubu kawo hã nue míate ŋu aɖe ɖetsɔleme afia nɔvinyɔnu tre siwo le míaƒe hamea me le?\n13 Mɔnu siawo dometɔ ɖeka dze le blema kpɔɖeŋu aɖe me. Esi Yefta vinyɔnu ɖe asi le mɔnukpɔkpɔ si nɔ esi be wòaɖe srɔ̃ ŋu la, ameawo kpɔe dze sii be etsɔ eɖokui sa vɔe. Nukae wowɔ be woatsɔ ade dzi ƒo nɛ? ‘Israel-nyɔnuviwo yina ɖafaa Gileadtɔ Yefta ƒe vinyɔnu ŋkeke ene le ƒe ɖeka me.’ (Ʋɔnudrɔ̃lawo 11:30-40) Nenema kee wòle be míatso míaƒe dzi me akafu nɔvinyɔnu tre siwo ɖoa to Mawu ƒe se nuteƒewɔwɔtɔe la. * Mɔ bubu ka nue míate ŋu aɖe ɖetsɔleme afia le? Ehiã be míaɖe kuku na Yehowa le gbedodoɖa me be woakpe ɖe mía nɔvinyɔnu wɔnuteƒe lɔlɔ̃awo ŋu be woayi woƒe subɔsubɔdɔa dzi nuteƒewɔwɔtɔe. Wodze be woade dzi ƒo na wo be Yehowa kple Kristo-hame bliboa lɔ̃ wo eye wokpɔa ŋudzedze ɖe wo ŋu vevie.—Psalmo 37:28.\nAlesi Dzilaɖekɛwo Kpɔ Dzidzedzee\n14, 15. (a) Nukatae wòle be vidada srɔ̃manɔsitɔwo nayɔ Yehowa hena kpekpeɖeŋu? (b) Aleke dzilaɖekɛwo ate ŋu awɔ nu le ɖekawɔwɔ me kple woƒe gbedodoɖawoe?\n14 Nɔvinyɔnu Kristotɔ siwo nye dzilaɖekɛwo hã doa go kuxi geɖewo. Ke hã woate ŋu atrɔ ɖe Yehowa ŋu be wòakpe ɖe yewo ŋu le yewo viwo nyinyi me le ɖekawɔwɔ me kple Biblia ƒe gɔmeɖosewo. Nyateƒee wònye be ne dzilaɖekɛe nènye la, màte ŋu awɔ vidada kple vifofo ƒe akpawo katã o. Ke hã Yehowa akpe ɖe ŋuwò nàkpɔ wo agbanɔamedzi gbogboawo gbɔ ne èyɔe le xɔse me. Le kpɔɖeŋu me: Tsɔe be ètsɔ agbeligba kpekpe tso agble yina aƒewòme le didiƒe ɖaa. Ðe nàgblɔ be yeaku kutri atsɔ agba kpekpe la ne xɔ̃wò aɖe si si ʋu le bia be yeakɔ wò ɖe eme ayi aƒemea? Kura o! Nenema kee mele be wò ɖeka natsɔ seselelãme ƒe agba kpekpeawo esime nàte ŋu abia Yehowa be wòakpe ɖe ŋuwò o. Le nyateƒe me la, ele kpewòm be nàyɔ ye. Psalmo 68:20 gblɔ be: ‘Woakafu Aƒetɔ la gbeawotsyogbe! Eyae tsɔa míaƒe agbawo na mí.’ Nenema kee Petro I, 5:7 le kpewòm be tsɔ wò dzimaɖiwo katã da ɖe Yehowa dzi ‘elabena eyama léa be na wò.’ Eyata ne kuxiwo kple dzimaɖitsitsiwo wu tsɔtsɔ na wò la, dro wo nyawo katã ɖe Fofowò si le dziƒo la dzi, eye wɔ esia “madzudzɔmadzudzɔe.”—Tesalonikatɔwo I, 5:17; Psalmo 18:7; 55:23.\n15 Le kpɔɖeŋu me, ne vidadae nènye la, àtsi dzi ɖe alesi hatiwo akpɔ ŋusẽ ɖe viwòwo dzi alo alesi woadze ŋgɔ nuteƒewɔwɔ ƒe dodokpɔ le suku ŋu godoo. (Korintotɔwo I, 15:33) Dzitsitsi siawo sɔ. Gake wonye nya siwo ŋu nàdo gbe ɖa hã le. Le nyateƒe me la, ɖe manyo be nàdo gbe ɖa kple viwòwo le nusiawo ŋu hafi woayi suku, ɖewohĩ le gbesiagbe mawunyakpukpuiawo me dzodzro ɖekae megbe oa? Gbedodoɖa tɔxɛ siwo tso dzime ate ŋu atsi susu me na ɖeviwo vevie. Ƒo wo katã ta la, àkpɔ Yehowa ƒe yayra ne èku kutri dzigbɔɖitɔe ƒã eƒe Nya ɖe dzime na viwòwo. (Mose V, 6:6, 7; Lododowo 22:6) Ðo ŋku edzi be, “Yehowa ƒe ŋkuwo le ame dzɔdzɔewo ŋu, eye eƒe towo le woƒe kukuɖeɖe ŋu.”—Petro I, 3:12; Filipitɔwo 4:6, 7.\n16, 17. (a) Nya kae viŋutsu aɖe gblɔ le dadaa ƒe lɔlɔ̃ si wòɖe fiae ŋu? (b) Aleke dadaa ƒe gbɔgbɔmenɔnɔme kpɔ ŋusẽ ɖe viawo dzii?\n16 Le kpɔɖeŋu me, bu Olivia si si vi ade le ŋu kpɔ? Srɔ̃a si nye dzimaxɔsetɔ la gblẽ ƒomea ɖi esi wodzi dɔmlɔea teti, gake elɔ̃ tsɔ agbanɔamedzia be yeahe ye viawo le Mawu ƒe mɔwo dzi. Olivia ƒe vi tsitsitɔ, Darren, si xɔ ƒe 31 fifia eye wònye Kristotɔ hamemegã kple mɔɖela la xɔ ƒe 5 lɔƒo ɣemaɣi. Tsɔ kpe ɖe Olivia ƒe dzimaɖitsitsia ŋu la, Darren dze dɔ sesẽ aɖe si gaɖea fu nɛ kokoko. Esime Darren nɔ susu hem yi eƒe ɖevimenɔɣi dzi la, eŋlɔ bena: “Megaɖoa ŋku esime menɔa aba dzi le kɔdzi lalana Dada vevie dzi. Enɔa gbɔnye xlẽa Biblia nam gbesiagbe. Emegbe edzia Fiaɖuƒeha si nye ‘Yehowa, Míeda Akpe na Wò.’ * Esiae gakpɔtɔ nye nye Fiaɖuƒeha vevitɔ vaseɖe egbea.”\n17 Olivia ƒe ŋuɖoɖo ɖe Yehowa ŋu kple lɔlɔ̃ si le esi nɛ na wòkpɔ dzidzedze abe dzilaɖekɛ ene. (Lododowo 3:5, 6) Eƒe nɔnɔme nyuiawo dze le taɖodzinu si wòɖo na viawo me. Darren gblɔ be, “Dada dea dzi ƒo na mí ɣesiaɣi be míaɖo ɣeyiɣiawo katã ƒe subɔsubɔdɔa míaƒe taɖodzinui. Esia na mía kple nɔvinyenyɔnu atɔ̃awo dometɔ ene míeƒo mía ɖokui ɖe ɣeyiɣiawo katã ƒe subɔsubɔdɔa me. Ke hã Dada meƒoa adegbe le nusiawo ŋu le ame bubuwo gbɔ o. Medzea agbagba vevie be masrɔ̃ eƒe nɔnɔme wɔnukuawo.” Nyateƒee, menye ɖeviwo katãe tsina va zua Mawu subɔlawo abe Olivia tɔwo ene o. Gake ne vidada wɔ etɔ sinua be yeanɔ agbe ɖe Biblia ƒe gɔmeɖosewo nu la, ate ŋu aka ɖe Yehowa dzi be afia mɔ ye ahakpe ɖe ye ŋu lɔlɔ̃tɔe.—Psalmo 32:8.\n18. Aleke míate ŋu aɖee afia be míekpɔa ŋudzedze ɖe Kristo-hame si Yehowa na la ŋui?\n18 Kpekpeɖeŋu si Mawu nana dometɔ geɖe toa Kristo-hamea dzi, si me gbɔgbɔmenuɖuɖu edziedzi ƒe wɔnawo, Kristotɔwo ƒe nɔviwo ƒe habɔbɔ, kple ‘nunana siwo nye amewo,’ siwo tsi le gbɔgbɔ me la le. (Efesotɔwo 4:8) Hamemegã nuteƒewɔlawo doa vevie nu be woatu hamea ɖo, henɔa ŋudzɔ ɖe “tsyɔ̃eviwo kple ahosiwo” ƒe nuhiahiãwo ŋu etɔxɛe “le woƒe xaxa me.” (Yakobo 1:27) Eyata nɔ Mawu ƒe amewo ŋu kplikplikpli eye megaɖe ɖokuiwò ɖe aga gbeɖe o.—Lododowo 18:1; Romatɔwo 14:7.\nÐokuibɔbɔ ƒe Atsyɔ̃\n19. Nukatae srɔ̃nyɔnu ƒe ɖokuibɔbɔ mefia be menyo de srɔ̃a nu o, eye Biblia me kpɔɖeŋu kae ɖo kpe esia dzi?\n19 Yehowa wɔ nyɔnu be wòanye kpeɖeŋutɔ na ŋutsu. (Mose I, 2:18) Eyata srɔ̃nyɔnu ƒe ɖokuibɔbɔ na srɔ̃aŋutsua mefia be menyo de enu o. Ke boŋ, edea bubu nyɔnua ŋu, eye wòwɔnɛ be wòzãa eƒe nunana kple aɖaŋu vovovoawo le ɖekawɔwɔ me kple Mawu ƒe lɔlɔ̃nu. Lododo ta 31 ɖɔ srɔ̃nyɔnu zazɛ̃ le blema Israel ƒe dɔwɔna vovovoawo. Ekpe ɖe hiãtɔwo ŋu, de weingble, heƒle anyigba. “Srɔ̃a ɖoa dzi ɖe eŋu, eye nuwo kpɔkpɔ mavee o.”—Kpukpui 11, 16, 20.\n20. (a) Aleke wòle be nyɔnu Kristotɔ nabu ŋutete alo nunana siwo wòxɔ tso Mawu gbɔe? (b) Nɔnɔme nyui kawoe Ester ɖe fia, eye mɔ ka nue Yehowa te ŋu zãe le?\n20 Nyɔnu mawuvɔ̃la si bɔbɔa eɖokui medoa eɖokui ɖe dzi le nɔƒe gã didi ta o alo ʋlia ho kple srɔ̃aŋutsua o. (Lododowo 16:18) Media ye ŋutɔ ƒe nudzodzrowo to xexeamenuwo koŋ yomenɔnɔ me o, ke boŋ ezãa nunana si woxɔ tso Mawu gbɔ tsɔ subɔa ame bubuwoe—eƒe ƒomea, hati Kristotɔwo, aƒelikawo, eye esi ƒo wo katã ta la, Yehowa. (Galatiatɔwo 6:10; Tito 2:3-5) Bu Biblia me kpɔɖeŋu si nye Fianyɔnu Ester ŋu kpɔ. Togbɔ be edze tugbe hã la, eléa eɖokui eye wòbɔbɔa eɖokui. (Ester 2:13, 15) Esi wòɖe srɔ̃ la, edea bubu deto srɔ̃aŋutsua, Fia Axasweros, ŋu eye wòto vovo kuraa tso fiasrɔ̃ gbãtɔ, Wasti, gbɔ. (Ester 1:10-12; 2:16, 17) Ester ɖoa to foa, Mardoxai, ƒe aɖaŋuɖoɖo bubutɔe le nya siwo sɔ me—esime wòva zu fianyɔnu megbe gɔ̃ hã. Menye gbɔdzɔgbɔdzɔtɔe wònye o! Eʋu go Haman, ŋusẽtɔ ŋutasẽla aɖe si ɖo nugbe be yeatsrɔ̃ Yudatɔwo la, kalẽtɔe. Yehowa zã Ester le mɔ gã aɖe nu tsɔ kpɔ eƒe amewo ta.—Ester 3:8–4:17; 7:1-10; 9:13.\n21. Aleke asixɔxɔ anɔ nyɔnu Kristotɔ ŋu na Yehowa ɣesiaɣii?\n21 Eme kɔ ƒã be nyɔnu mawuvɔ̃lawo ɖe wo ɖokuitsɔtsɔ na Yehowa ɖeɖe kple eƒe tadedeagu fia le blema kple egbea siaa. Eyata nyɔnu siwo vɔ̃a Mawu xɔ asi le Yehowa ŋkume. Nɔvinyɔnu Kristotɔwo, mina Yehowa nato eƒe gbɔgbɔa dzi atrɔ asi le mía ŋu vivivi miazu “goe” siwo dzea ame ŋu ŋutɔ la ɣesiaɣi “hena dɔ nyui sia dɔ nyui wɔwɔ.” (Timoteo II, 2:21; Romatɔwo 12:2) Mawu ƒe Nya gblɔ le subɔla xɔasi siawo ŋu be: “Mitsɔ eƒe asi ƒe kutsetse nɛ, eye eƒe dɔwɔwɔwo akafui le dua me!” (Lododowo 31:31) Nenɔ alea na mia dometɔ ɖesiaɖe.\n^ mm. 13 Be nànya alesi nàɖe kafukafu ma afiae la, kpɔ March 15, 2002, ƒe Gbetakpɔxɔ, axa 26-8.\n^ mm. 16 Hadzidzi 212 lia le Midzi Kafukafuha na Yehowa, si Yehowa Ðasefowo ta, me.\n• Aleke ƒe alafa gbãtɔ me nyɔnu Kristotɔ aɖewo ɖee fia be yewoxɔ asi le Yehowa ŋkumee?\n• Aleke nɔvinyɔnu geɖe siwo le míaƒe ɣeyiɣia me de asixɔxɔ wo ɖokui ŋu na Mawue?\n• Mɔ kawo nue Yehowa kpena ɖe vidada dzilaɖekɛwo kple nɔvinyɔnu bubu siwo si srɔ̃ mele o ŋu le?\n• Aleke nyɔnu ate ŋu aɖee afia be yedea bubu tanyenye ƒe ɖoɖoa ŋu tso dzi mee?\nKPƆÐEŊUWO HENA ŊUGBLEDEDE\nÀdi be yeadzro nyɔnu wɔnuteƒe siwo ŋkɔ woyɔ le Biblia me ƒe kpɔɖeŋu bubuwo mea? Ne èdii la, taflatse xlẽ mawunyakpukpui siwo woyɔ le ete. Ne èle ŋugble dem le ame vovovo si woyɔ ŋu la, dze agbagba be yease gɔmeɖose siwo nàte ŋu azã bliboe le wò agbe me la me.—Romatɔwo 15:4.\n◆ Sara: Mose I, 12:1, 5; 13:18a; 21:9-12; Petro I, 3:5, 6.\n◆ Israel-nyɔnu dɔmenyotɔwo: Mose II, 35:5, 22, 25, 26; 36:3-7; Luka 21:1-4.\n◆ Debora: Ʋɔnudrɔ̃lawo 4:1–5:31.\n◆ Rut: Rut 1:4, 5, 16, 17; 2:2, 3, 11-13; 4:15.\n◆ Sunem-nyɔnu la: Fiawo II, 4:8-37.\n◆ Foenike-nyɔnu la: Mateo 15:22-28.\n◆ Marta kple Maria: Marko 14:3-9; Luka 10:38-42; Yohanes 11:17-29; 12:1-8.\n◆ Tabita: Dɔwɔwɔwo 9:36-41.\n◆ Filipo vinyɔnu eneawo: Dɔwɔwɔwo 21:9.\n◆ Foibe: Romatɔwo 16:1, 2.\nÐe nèkafua nɔvinyɔnu srɔ̃manɔsitɔ siwo ɖoa to Mawu ƒe sea nuteƒewɔwɔtɔea?\nGbe tɔxɛ kawoe woate ŋu ado ɖa hafi ɖeviawo nayi suku?\nƉoe Ɖe Amewo Ɖoe Ɖe Amewo Nyɔnu Kristotɔ Wɔnuteƒewo—Mawu Subɔla Siwo Ŋu Asixɔxɔ le\nw03 11/1 axa 13-18


2 Samuel 5 | Biblia Le Internet Dzi | Xexe Yeye Gɔmeɖeɖe\nWoɖo David fia ɖe Israel blibo la dzi (1-5)\nWoxɔ Yerusalem (6-16)\nZion, David Ƒe Du la (7)\nDavid ɖu Filistitɔwo dzi (17-25)\n5 Emegbe Israel-toawo katã va David gbɔ le Hebron+ gblɔ be: “Kpɔ ɖa! Wò ƒu kple wò ŋutilã* míenye.+ 2 Tsã esime Saul nye míaƒe fia la, wòe nɔa ŋgɔ na Israel le eƒe aʋahohowo me.*+ Eye Yehowa gblɔ na wò be: ‘Wòe akplɔ nye dukɔ Israel, eye wòe azu kplɔla ɖe Israel nu.’”+ 3 Ale Israel ƒe ametsitsiwo katã va fia la gbɔ le Hebron, eye Fia David bla nu kpli wo+ le Hebron le Yehowa ŋkume. Emegbe wosi ami na David wòzu fia ɖe Israel nu.+ 4 David xɔ ƒe blaetɔ̃ esime wòzu fia, eye wòɖu fia ƒe blaene.+ 5 Eɖu fia ɖe Yuda dzi le Hebron ƒe adre kple ɣleti ade, eye wòɖu fia ɖe Israel blibo la kple Yuda dzi le Yerusalem+ ƒe blaetɔ̃ vɔ etɔ̃. 6 Eye fia la kple eƒe amewo ho yi Yerusalem ɖe Yebusitɔ+ siwo le anyigba la dzi ŋu. Yebusitɔwo ɖe alɔme le David ŋu gblɔ be: “Màva afi sia akpɔ o! Ŋkuagbãtɔwo kple bunɔwo kura gɔ̃ hã anya wò.” Wosusu be: ‘David mava afi ma gbeɖe o.’+ 7 Ke hã, David xɔ Zion mɔ́ si woyɔna fifia be David Ƒe Du la.+ 8 Gbe ma gbe David gblɔ be: “Ame siwo adze Yebusitɔwo dzi la, neto tsiʋu la me ne woayi aɖawu ‘bunɔwo kple ŋkuagbãtɔ’ siwo David* lé fui la hã!” Esia tae wogblɔna be: “Ŋkuagbãtɔ kple bunɔwo mava aƒe la me o.” 9 Eye David va nɔ mɔ́ sesẽ la me, eye wova yɔe be* David Ƒe Du; eye David ɖo gliwo hetu xɔwo ɖe Kpo*+ la ŋu keŋ yi dua me.+ 10 Ale David nɔ ŋusẽ kpɔm ɖe edzi,+ eye Yehowa, aʋakɔwo ƒe Mawu la nɔ kplii.+ 11 Tiro-fia Hiram+ ɖo amewo ɖe David, eɖo sedertiwo+ kple atikpalawo kple gliɖolawo hã ɖee be woatu xɔ* na David.+ 12 Eye David dze sii be Yehowa na yeƒe fiaɖuɖu li ke le Israel,+ eye wòdo yeƒe fiaɖuƒe la ɖe dzi+ le eƒe dukɔ Israel ta.+ 13 Esi David trɔ tso Hebron va Yerusalem la, egadze ahiã+ geɖewo, eye wòɖe srɔ̃ geɖewo, eye wogadzi ŋutsuvi kple nyɔnuvi geɖewo na David.+ 14 Ame siwo wodzi nɛ le Yerusalem la ƒe ŋkɔwoe nye esi: Samua, Sobab, Natan+ kple Salomo;+ 15 Yibhar, Elisua, Nefeg, Yafia, 16 Elisama, Eliyada kple Elifelet. 17 Esi Filistitɔwo se be wosi ami na David wòzu fia ɖe Israel nu la,+ wo katã woho va David di ge.+ Esi David see la, eyi teƒe si yiyi sesẽ la.+ 18 Eye Filistitɔwo va kaka ɖe Refaim Bali la me.+ 19 Eye David bia gbe Yehowa+ be: “Maho ɖe Filistitɔwo ŋua? Àtsɔ wo ade asi nama?” Yehowa ɖo eŋu na David be: “Ho yi, elabena matsɔ Filistitɔwo ade asi na wò godoo.”+ 20 Ale David va Baal-Perazim, eye David si wo le afi ma. Eye wògblɔ be: “Yehowa dze nye futɔwo+ le ŋgɔnye, abe ale si tɔsisi ŋɔa goe ene.” Esia tae wòna ŋkɔ teƒe ma be Baal-Perazim.*+ 21 Filistitɔwo gblẽ woƒe legbawo ɖe afi ma, eye David kple eƒe amewo fɔ wo dzoe. 22 Emegbe Filistitɔwo gava kaka ɖe Refaim Bali la me.+ 23 Eye David gabia gbe Yehowa, gake eɖo eŋu nɛ be: “Mègakpe wo o. Ke boŋ trɔ to wo megbe nàva dze wo dzi le bakatiawo* ŋgɔ. 24 Eye ne èse afɔzi le bakatiawo tame la, ekema wɔ kaba nàtso ɖe wo ŋu, elabena ɣemaɣi la, Yehowa dze ŋgɔwò xoxo yina Filistitɔwo ƒe aʋakɔ la si ge.” 25 Eya ta David wɔ abe ale si tututu Yehowa de se nɛ ene, eye wòsi Filistitɔwo+ tso Geba+ va ɖo keke Gezer+ ke.\n^ Alo, “Wò ƒometɔ kpamkpam.”\n^ Egɔmeɖeɖe tẽe, “wòe kplɔa Israel doa goe gakplɔnɛ gbɔnɛ.”\n^ Alo, “David ƒe luʋɔ.”\n^ Agate ŋu afia, “wòyɔe be.”\n^ Alo, “Milo.” Hebrigbe me nya si gɔmee nye “afi si woƒu kpo ɖo.”\n^ Egɔmee nye, “Aƒetɔ si ŋɔa go.”\n^ Hebrigbee ŋkɔ “baka” nye. Womenya ati si wònye o.


Yesaya 23 | Biblia Le Internet Dzi | Xexe Yeye Gɔmeɖeɖe\nNya ɖe Tiro ŋu (1-18)\n23 Nya ɖe Tiro ŋu:+ Mi Tarsis+ tɔdziʋuwo, miƒu asi nu! Elabena wotsrɔ̃ tɔdziʋudzeƒe la, afi ma yiyi megali o. Wosee le Kitim-nyigba+ dzi ke. 2 Mi ƒutatɔwo, mizi ɖoɖoe. Sidon-sitsala+ siwo toa atsiaƒu dzi la yɔ mewò taŋ. 3 Wotsɔ Sihor*+ ƒe agblemenukuwoKple Nil ƒe nuŋeŋewo, siwo nye adzɔnuwo, to tsi geɖewo dzi,Wohe dukɔwo ƒe viɖewo vɛ.+ 4 Oo Sidon, ŋu nekpe wò, wò atsiaƒu ƒe mɔ́ sesẽ,Elabena atsiaƒu la gblɔ be: “Nyemelé ku o, nyemedzi vi o,Nyemenyi ɖekakpuiwo alo ɖetugbuiwo* wotsi o.”+ 5 Amewo ase veve vevie le nya si woase tso Tiro+ ŋu,Abe ale si wònɔ esi wose nu si dzɔ ɖe Egipte+ dzi ene. 6 Mitso ƒu yi Tarsis! Mi ƒutatɔwo, mifa konyi vevie! 7 Miaƒe du si tsoa aseye tso gbe aɖe gbe ke, tso blema ke, lae nye esia? Eƒe afɔwo kplɔnɛ dea keke didiƒe ʋĩi ke tsã wòɖanɔa afi ma. 8 Ame kae ɖo nu sia ɖe Tiro ŋu,Eya, si ɖɔa fiakuku na ame,Si ƒe asitsalawo nye amegãwo,Si ƒe nudzralawo nye bubumewo le anyigba dzi katã?+ 9 Aʋakɔwo ƒe Yehowa ŋutɔe ɖoeBe yeaɖi gbɔ eƒe dada kple atsyɔ̃ɖoɖowo katãNe yeado vlo ame siwo katã ŋu wodea bubui le anyigba bliboa dzi.+ 10 Oo, Tarsis vinyɔnu, gbagba ɖe wò anyigba dzi abe Nil-tɔsisi ene. Tɔdziʋudzeƒe aɖeke megali o.+ 11 Edo eƒe asi ɖe atsiaƒu dzi;Eʋuʋu fiaɖuƒewo. Yehowa ɖe gbe be woatsrɔ̃ Foinike ƒe mɔ́ sesẽwo keŋkeŋ.+ 12 Eye wògblɔ be: “Mègatso aseye azɔ o,+Wò Sidon ɖetugbui leaƒe si wote ɖe anyi, Tso, nàtso ƒu ayi Kitim.+ Màkpɔ gbɔdzɔe le afi ma hã o.” 13 Kpɔ Kaldeatɔwo+ ƒe anyigba la ɖa! Esiae nye dukɔ la—ke menye Asiria+ ye o—Woawoe wɔe wòzu gbemelãwo nɔƒe. Wotu dudzidzelawo ƒe xɔ tsralawo,Eye wogbã woƒe mɔ́ sesẽwo+ ƒu anyi,Ale wòzu glikpo. 14 Mi Tarsis tɔdziʋuwo, mifa avi sesĩe,Elabena wogbã miaƒe mɔ́ sesẽ la.+ 15 Ɣemaɣi la, woaŋlɔ Tiro be ƒe blaadre sɔŋ,+ si nye fia ƒe agbenɔƒe.* Le ƒe blaadre la ƒe nuwuwu la, ava eme na Tiro, abe gbolo si ŋu wole ha dzim ɖo ene be: 16 “Oo, gbolo si woŋlɔ be, tsɔ kasaŋku ɖe asi nàtsa le dua me godoo. Ƒo kasaŋku la aɖaŋutɔe;Dzi ha geɖe,Ale be woaɖo ŋku dziwò.” 17 Le ƒe blaadre la ƒe nuwuwu la, Yehowa atrɔ ɖe Tiro ŋu, eye Tiro agadze eƒe gbolohoxɔxɔ gɔme, eye wòawɔ gbolo kple xexea me fiaɖuƒe siwo katã le anyigba dzi. 18 Ke eƒe viɖe kple eƒe gboloho la azu nu kɔkɔe na Yehowa. Womadzrae ɖo o, eye womali kɔe ɖi o, elabena eƒe gboloho la azu ame siwo le Yehowa ŋkume la tɔ, ne woaɖu nu aɖi ƒo, eye woado awu nyuiwo.+\n^ Efia, Nil ƒe alɔdze.\n^ Egɔmeɖeɖe tẽe, “ŋkekewo.”


Ale Si Mawu Ƒe Nya La Kpɔ Ŋusẽ Ðe Hindu Ƒome Aɖe Dzi\nAbe ale si Nalini Govindsamy gblɔe ene\nNYEMAŊLƆ August 22, 2005 ƒe Dzoɖa ŋdi si mía kple nye ƒometɔ kplikplikpliwo míeva ƒo ƒu hena ŋdinuɖuɖu la be akpɔ o. Menɔ ku kple agbe dome, elabena nu tè ahɔhɔ̃ me nam. Esi nye aƒetɔ Krishna do gbe ɖa vɔ la, meƒo nu na ƒomea.\nMegblɔ na wo be: “Woyina dɔ wɔ ge nam le kɔdzi, eye nye agbe ate ŋu atsi eme, eya ta minɔ dzadzraɖoɖi, elabena nu sia nu ate ŋu adzɔ. Mewɔ ɖoɖo ɖe ale si woaɖim ŋu ne eva dzɔ be nyemegava li o. Meɖe kuku na mia dometɔ siwo nye Yehowa subɔlawo la be miagana ta o. Ke mele kuku ɖem na mi ame susɔeawo be mialɔ̃ woasrɔ̃ Biblia kpli mi, eye miade Kristotɔwo ƒe kpekpeawo hã. Ekema dzixɔse si le asinye be mava nɔ agbe le xexe yeye si me Mawu subɔla vavãwo anɔ agbe tegbee le le lãmesẽ me le anyigba dzi paradiso me la asu miawo hã si.”\nHafi maƒo nu tso nu si do tso dɔ si wowɔ nam me ŋu la, na maƒo nu tso ɖokuinye kple ale si mewɔ va dze si Mawu vavã la ŋu gbã.\nWodzim Ðe Hindu Ƒome Me\nDada kɔm ɖe asi\nAƒe gã aɖe si wotsɔ ati kple gakpo tu, si le togbɛ aɖe dzi le South Africa ƒe ƒutadu Durban me lae míaƒe ƒomea nɔ. Hafi míaɖo aƒea ƒe agbo nu la, ele be míaflɔ atrakpui 125 sɔŋ tso togbɛa ƒe aga me ɖaa le mɔa to. Gbememɔ kpui aɖe le atrakpuia ƒe nuwuƒe tsɔ yi ɖe gagbo si le aƒea nu la gbɔ. Mamanye ƒe trɔ̃xɔ si me yɔ fũu kple nɔnɔmetatawo kple Hindu mawuwo la le agboa ƒe go ɖeka dzi. Mamanye gblɔ nam be “trɔ̃ƒe vi” ye menye (mandir kī baccā, le Hindigbe me), eye be mawu siwo míesubɔna lae ɖi na mí be wodzim. Atrakpui siwo wotsɔ kpe zɔzrɔ̃e dzĩwo wɔ la le gbedoxɔa kasa, si míeflɔna hafi ɖoa xɔmɔnu. Aƒea lolo, eye xɔdomemɔ legbee aɖe le eme, hekpe ɖe dzodoƒe gã aɖe si me gamlekpui le, kple xɔdɔme adre kpakple xɔnugoe ɖeka si ɖe ɖe aga ŋu. Mí ame 27, siwo dome tɔgbuinye kple mamanye, fofonye, tɔnyeɖia etɔ̃, tasinye, kpakple woƒe ƒomewo le, ye nɔ aƒe sia me.\nAƒe si me ƒome bliboa nɔ\nƑome gã sia dzi kpɔkpɔ menɔ bɔbɔe kura o. Gake aƒe ɖeka me nɔnɔ kple ƒometɔ bubuwo alea na nuteƒekpɔkpɔ dodzidzɔname geɖe su mía si. Lɔ̃xoyɔvi eneawo, siwo dome danye, si ŋkɔe nye Gargee Devi hã nɔ la, maa aƒemedɔwo wɔna. Eya ta nuɖaɖa kple aƒea me dzadzraɖo ɖoa wo dzi ɖekaɖeka. Tɔgbuinyee nye ƒomea ƒe ta, eye eyae ƒlea nuɖuɖu si aƒea me tɔwo katã ɖuna. Kuɖa sia Kuɖa la, tɔgbuinye kple mamanye yia asi me ɖaƒlea adelã, atikutsetsewo kple amagbe siwo míazã le kwasiɖa bliboa me. Míenɔa anyi ɖe ati aɖe te le togbɛa kɔgo, afi si balia me nɔa dzedzem le henɔa wo lalam be míayi aɖakpe wo ne wotrɔ tso asia me gbɔna. Ne míenya kpɔ be wodo go le bɔs me kple woƒe kusi gãwo ko la, míeƒua du ɖia atrakpui 125 mawo yina ɖaxɔa agbaawo kpea wo.\nAtrakpui 125 la gbɔ\nDeti kɔkɔ aɖe si me xevi aɖewo siwo woyɔna be mynah la wɔa woƒe atɔwo ɖo la nɔ míaƒe abɔ me. Wonɔa dzodzom nɔa yiyim nɔa gbɔgbɔm henɔa xɔxlɔ̃m. Mamanye nɔa anyi ɖe kpui nu henɔa ŋutinyawo gblɔm na mí, si wɔnɛ be wòdzena abe ɖe wòle nu si xeviawo ƒe xɔxlɔ̃ fia la gɔme ɖem na mí ene. Meɖoa ŋku ale si agbea nɔ le aƒe ma me la dzi kple dzidzɔ! Míenɔ anyi ɖekae abe ƒome gã ɖeka ene—míekoa nu, faa avi, fena, koa alɔgbɔnu henaa nu mía nɔewo. Gawu la, afi siae míedze nusɔsrɔ̃ tso mía Wɔla, Yehowa, kple Via Yesu Kristo ŋu gɔme le.\nHafi míava te nusɔsrɔ̃ tso Yehowa ŋu la, míekpɔa gome le Hindu subɔsubɔ ƒe kɔnyinyi vovovowo me gbe sia gbe. Míeɖua azã kpeɖiwo edziedzi hekpea amewo wova kpɔa gome le míaƒe mawuwo kple mawunɔwo subɔsubɔ me. Le wɔna siawo dometɔ aɖewo me la, trɔ̃ dzea mamanye dzi wòƒoa nu kple gbɔgbɔwo, eye le zãtitina tututu la, wowua lãwo tsɔ saa vɔe na gbɔgbɔawo. Wonya tɔgbuinye hã nyuie le nutoa me ɖe ale si wòdzɔa nu hena alɔdodo sukuwo kple Hindu gbedoxɔwo tutu kpakple wo ŋu dɔwo wɔwɔ ta.\nAle Si Míewɔ Va Nya Yehowa\nLe ƒe 1972 me la, tɔgbuinye dze dɔ heku. Ɣleti ʋɛ aɖewo megbe la, Yehowa Ðasefo eve aɖewo tsɔ Gbetakpɔxɔ kple Nyɔ! magazinewo na tɔnyeɖia srɔ̃, Indervathey, si wogayɔna be Jane. Ete ɖe edzi be yemena mɔnukpɔkpɔ wo be woava aƒea me ava dzro Biblia me kpli ye o. Míenyãa Ðasefowo ɣesiaɣi si wova míaƒe aƒea me. Gake esi wogatrɔ va ɣebubuɣi la, exɔ wo, eye wòƒo nu tso tɔnyeɖia ƒe aha tsu nono si na be kuxi ɖo woƒe srɔ̃ɖeɖea me ŋu la na wo. Aƒelikawo kple ƒometɔwo ɖo aɖaŋu nɛ be wòagbe atsu. Ðasefoawo ƒo nu tso ale si Mawu bua srɔ̃ɖeɖee ŋu nɛ. (Mateo 19:6) Aɖaŋu si Biblia ɖo kpakple ŋugbe si wòdo ku ɖe ale si míava se vivi na agbea le anyigba dzi ŋu la wɔ dɔ ɖe edzi ŋutɔ. * Eɖoe be yemagagbe atsu o, eye wòlɔ̃ be Ðasefoawo nava nɔ Biblia srɔ̃m kpli ye edziedzi. Ne wole nua srɔ̃m le akpataa me la, lɔ̃xoyɔvi susɔeawo nɔa woƒe xɔwo me nɔa dzeɖoɖoa sem.\nMlɔeba la, lɔ̃xoyɔvi eneawo katã va nɔ gome kpɔm le Biblia sɔsrɔ̃a me. Tɔnyeɖia srɔ̃ Jane ƒoa nu tso nu siwo srɔ̃m wònɔ la ŋu na amewo, eye wògblɔa ŋutinya siwo le agbalẽ si nye Toɖoɖo Nufiala Gã La * me na mí zi geɖe. Esi tɔnyeɖiawo va nya be yewo srɔ̃wo le Biblia srɔ̃m la, wova nɔ tsitre tsim ɖe mía ŋu. Tɔnyeɖiawo dometɔ ɖeka lɔ míaƒe agbalẽwo katã hetɔ dzo wo kpe ɖe Biblia ɖeka ŋu. Wodzua mí heƒoa mí ɖe Ðasefowo ƒe kpekpewo dede ta. Fofonye koe mewɔ nu mawo tɔgbi ɖe mía ŋu o; metsi tsitre ɖe mía ŋu ɖe nusɔsrɔ̃ tso Yehowa ŋu ta kpɔ o. Lɔ̃xoyɔvi eneawo katã nɔ kpekpeawo dede dzi, eye woƒe lɔlɔ̃ na Yehowa Mawu me nɔ sesẽm ɖe edzi.\nLe ƒe 1974 me la, tɔnyeɖia srɔ̃ Jane xɔ nyɔnyrɔ zu Yehowa Ðasefo, eye danye kple lɔ̃xoyɔvi susɔeawo hã xɔ nyɔnyrɔ le ema megbe kpuie. Mamanye hã va ɖe asi le eƒe Hindu subɔsubɔa ŋu. Anɔ abe ƒe geɖewoe nye ema la, ɖeko mekplɔa wo ɖo míedea Kristotɔwo ƒe kpekpewo katã. Ke gbe ɖeka le Yehowa Ðasefowo ƒe takpekpe gã aɖe me la, Ðasefo aɖe si ŋkɔe nye Shameela Rampersad biam be, “Ɣekaɣie nèle nyɔnyrɔ xɔ ge?” Meɖo eŋu nɛ be, “Nyemate ŋu axɔ nyɔnyrɔ o, elabena ame aɖeke mesrɔ̃ Biblia kplim kpɔ o.” Eya ta egblɔ be yeasrɔ̃e kplim. Mexɔ nyɔnyrɔ le takpekpe si kplɔe ɖo me le December 16, 1977 dzi. Mlɔeba la, mía dome ame 18 ye va xɔ nyɔnyrɔ le mí ame 27 siwo nɔ aƒea me la dome. Gake esime wòɖo edzi be woawɔ dɔa nam gɔ̃ hã la, fofonye, Sonny Deva, gakpɔtɔ nɔ Hindu subɔsubɔa me.\n“Migatsi Dzimaɖi Le Naneke Ŋuti O”\nFilipitɔwo 4:6, 7 me nyawo do ŋusẽm ŋutɔ, vevietɔ esime kɔdzidodokpɔwo ɖee fia be nutete gã aɖe le ahɔhɔ̃ me nam. Afi ma gblɔ be: “Migatsi dzimaɖi le naneke ŋuti o, ke boŋ le nu sia nu me la, mitsɔ gbedodoɖa kple kokoƒoƒo kpakple akpedada ana Mawu nanya miaƒe didiwo; eye Mawu ƒe ŋutifafa, si ƒoa susu ɖe sia ɖe ta la, adzɔ miaƒe dziwo kple miaƒe tamesusuwo ŋu to Kristo Yesu dzi.” Enye nu sesẽ be màtsi “dzimaɖi le naneke ŋuti o,” vevietɔ ne wona nènya be èle ku kple agbe dome. Gbã la, ɖeko menɔ avi fam, gake meva do gbe ɖa na Yehowa. Ema yome ko la, “Mawu ƒe ŋutifafa, si ƒoa susu ɖe sia ɖe ta la” na nye dzi dze eme.\nÐeko wònɔ abe ɖe Yehowa Mawu lé nye nuɖusi ene, eye mese le ɖokuinye me be enɔ kplim le xaxaɣi sia katã me. (Yesaya 41:13) Ekpe ɖe ŋunye be dzi nɔ ƒonye meƒo nu tso ale si meɖoe kplikpaa be mawɔ ɖe Biblia ƒe sedede si nye be woatsri ʋu dzi la ŋu na kɔdzidɔwɔlawo. (Dɔwɔwɔwo 15:28, 29) Esia wɔe be amekolaa kple eƒe kpeɖeŋutɔ si dea ame alɔ̃ me la lɔ̃ be yewoawɔ dɔ nam ʋu mazamazãe. Esi wowɔ dɔa nam vɔ la, amekolaa gblɔ nam be nu sia nu zɔ nyuie, eye be yewoɖe nutete bliboa ɖa. Egblɔ hã be yemekpɔ dɔnɔ aɖeke si wowɔ dɔ gã sia ƒomevi na, eye wòhaya kaba alea kpɔ o.\nLe kwasiɖa etɔ̃ megbe la, menɔ nye dɔba dzi srɔ̃ Biblia kple ame aɖe, le kwasiɖa adre megbe la, megadze ʋukuku gɔme heƒo ɖokuinye ɖe gbeƒãɖeɖedɔa kple Yehowa Ðasefowo ƒe kpekpewo dede me ake. Mekpɔ ŋudzedze ɖe ale si haxɔsetɔ siwo le Kristo hamea me la de ha kplim le gbeƒãɖeɖedɔa me la ŋu ŋutɔ. Wo dometɔ aɖe zɔna kplim godoo, eye wokpɔa egbɔ be meɖo aƒe me dedie. Meka ɖe edzi be toɖoɖo Biblia xexlẽ si wolé ɖe mɔ̃ dzi kple fɔléle ɖe nye mawusubɔsubɔ ŋu hã kpe ɖe ŋunye mehaya kaba.\nDzi dzɔm ŋutɔ hã esi mese be fofonye va lɔ̃ be Ðasefowo nasrɔ̃ Biblia kpli ye esi wowɔ dɔ nam vɔ megbe. Exɔ nyɔnyrɔ esi wòxɔ ƒe 73, eye ele Yehowa subɔm dzonɔamemetɔe fifia. Nye ƒometɔ siwo wu 40 va le Yehowa subɔm kpli mí egbea. Togbɔ be nye miameŋku megatea ŋu kpɔa nu o, eye wotsɔ ga lé nye tago kpe hã la, mele mɔ kpɔm na ɣeyiɣi si me Yehowa ava wɔ ‘nuwo katã yeyee’ le anyigba dzi Paradiso si gbɔna la me.—Nyaɖeɖefia 21:3-5.\nMía kple srɔ̃nye (miame), vinyenyɔnua kple dzinyelawo\nEdzɔ dzi nam be srɔ̃ŋutsu lɔ̃ame, si nye Kristotɔ hamemetsitsi le asinye, hekpe ɖe vinyɔnu dzetugbe si ŋkɔe nye Clerista, si kpena ɖe ŋunye le gbe sia gbe gbeƒãɖeɖedɔ si megakpɔtɔ le wɔwɔm la me. Yehowa yra ɖe nye gbeƒãɖeɖedɔa dzi ale gbegbe. Va se ɖe fifia la, mete ŋu kpe ɖe nye Biblia nusrɔ̃viwo dometɔ geɖe ŋu be wona Mawu ƒe Nya la va le ŋusẽ kpɔm ɖe woƒe agbe dzi. Wo dometɔ siwo wu 30 tsɔ wo ɖokui ɖe adzɔgbe na Mawu hexɔ nyɔnyrɔ.\nMele mɔ kpɔm vevie na ɣeyiɣi si me Yehowa Mawu aɖe mí tso xexe sia si me vevesese bɔ ɖo la ayi ɖe anyigba dzi paradiso la me.\n^ mm. 12 Ne èdi numekɔkɔ bubuwo ku ɖe Mawu ƒe tameɖoɖo na anyigba ŋu la, xlẽ agbalẽ si nye Nuka Tututue Nye Biblia ƒe Nufiafia? ƒe ta 3 lia. Yehowa Ðasefowoe tae.\n^ mm. 13 Yehowa Ðasefowoe tae, gake womegale etam fifia o.\nAle si Mawu ƒe nya la kpɔ ŋusẽ ɖe Hindu ƒome aɖe dzi


Yosef—Kluvi Aɖe Si Ðo To Mawu | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Tokunɔgbe Britain Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Croatian Cuba Tokunɔgbe Czech Dangme Danish Dayak Ngaju Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Tokunɔgbe Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Tokunɔgbe Miskito Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Peru Tokunɔgbe Pidzin (Kamerun) Poland Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Romany (Serbia) Runyankore Russia Tokunɔgbe Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Tokunɔgbe Spanish Sranantongo Sunda Swahili Swati Swedish Switzerland Germaniagbe Tagalog Tahitian Taiwan Tokunɔgbe Tamil Tandroy Tankarana Tarascan Tatar Telugu Thai Tigrinya Tiv Tiv Tlapanec Tojolabal Tok Pisin Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Tokunɔgbe Zulu\nYosef nye Yakob ƒe vi ɖevitɔwo dometɔ ɖeka. Foawo kpɔe be Yosef nye yewo fofo ƒe vi lɔlɔ̃a. Aleke nèsusu be woawɔ nui? Woʋã ŋu Yosef eye wolé fui. Esi Yosef ku drɔ̃e tɔxɛ aɖewo la egblɔ wo na foawo. Wosusu be drɔ̃eawo fia be gbe ɖeka la, yewoava bɔbɔ na Yosef. Esia na wogalé fui ɖe edzi!\nGbe ɖeka Yosef nɔviwo nɔ woƒe alẽwo kplɔm le teƒe si te ɖe Sekem du la ŋu. Yakob dɔ Yosef ɖe wo gbɔ be wòava kpɔ wo ɖa. Esi wokpɔe le adzɔge ʋĩi wògbɔna la, wogblɔ na wo nɔewo be: “Drɔ̃ekulae nye ema gbɔna. Mina míawui!” Eya ta wolée hetsɔe ƒu gbe ɖe do globo aɖe me. Gake nɔviawo dometɔ ɖeka si ŋkɔe nye Yuda gblɔ be: ‘Mígawui o, mídzrae wòazu kluvi boŋ.’ Eya ta wodzra Yosef klosalo 20 na Midiantɔ asitsala siwo yina Egipte.\nEmegbe Yosef nɔviwo tsɔ eƒe awu ʋlaya nyrɔ ɖe gbɔ̃vi ƒe ʋu me eye wotsɔe ɖo ɖe wo fofo hegblɔ be: ‘Menye viwòa ƒe awue nye esia oa’? Eya ta Yakob susu be lã wɔadã aɖe wu Yosef. Esia na eƒe dzi gbã. Ame aɖeke mete ŋu fa akɔ nɛ o.\nLe Egipte la, dziɖuɖumegã vevi aɖe si ŋkɔe nye Potifar ƒle Yosef abe kluvi ene. Gake Yehowa nɔ kple Yosef. Potifar kpɔe be Yosef doa vevi dɔ eye woate ŋu aka ɖe edzi. Eya ta eteƒe medidi hafi Potifar tsɔ Yosef ɖo eƒe nuwo katã nu o.\nPotifar srɔ̃ kpɔe be Yosef dze ɖeka eye ŋusẽ le eŋu. Enɔ gbɔgblɔm nɛ tso ŋkeke yi ŋkeke be wòadɔ kpli ye. Nu kae Yosef awɔ? Egbe, eye wògblɔ be: ‘Esia mesɔ o, nye aƒetɔ ka ɖe dzinye eye srɔ̃ae nènye. Ne medɔ kpli wò la, mawɔ nu vɔ̃ ɖe Mawu ŋu!’\nGbe ɖeka Potifar srɔ̃ dze agbagba be yeazi Yosef dzi wòadɔ kpli ye. Nyɔnua lé eƒe awu, gake Yosef si le egbɔ. Esi Potifar gbɔ va aƒe me la, srɔ̃a gblɔ nɛ be Yosef va dze ye dzi. Nyɔnua meto nyateƒe na srɔ̃a o. Potifar do dziku vevie, eye wòlé Yosef de gaxɔ me. Gake Yehowa meŋlɔ Yosef be o.\n“Mibɔbɔ mia ɖokui ɖe Mawu ƒe asi sesẽ la te, ne wòado mi ɖe dzi le ɣeyiɣi si sɔ la dzi.”—1 Petro 5:6\nNyabiasewo: Aleke Yosef nɔviwo wɔ nu ɖe eŋui? Nu ka tae Yosef va le gaxɔ me?\n1 Mose 37:1-36; 39:1-23; Dɔwɔwɔwo 7:9\nAleke nàwɔ ado dzidzɔ na Mawu nenye be ame aɖeke mele kpɔwòm hã o? Xlẽ Biblia me ŋutinya sia nàsrɔ̃ nu tso Yosef ƒe kpɔɖeŋua me.\nYosef—Wotso Enu Alakpatɔe!\nWode Yosef ga madzemadzee. Nu kawoe kpe ɖe eŋu wòdo dzi?\nYakob Viŋutsuwo Ƒe Ŋutinya\nAleke nàwɔ nui ne nane si nàdi be wòasu ye si hafi la su nɔviwò alo xɔ̃wò si?\nPotifar Ƒe Biblia Ŋuti Gbalẽvi\nWɔ Biblia ŋuti gbalẽvi sia ƒe kɔpi be nàsrɔ̃ nu tso Potifar, ame si nye Yosef ƒe aƒetɔ le Egipte la ŋu.


Nusrɔ̃lawɔwɔdɔa Na Mewɔ Tiatia Nyuiwo Le Nye Agbe Me\nGbetakpɔxɔ—Tata Si Míesrɔ̃na | April 2007\nAbe Ale Si Lynette Peters Gblɔe Ene\nAsrafowo va be yewoakplɔ mí dzoe. Tudala bibi aɖe le tsitre ɖe aƒea tame. Ƒudzisrafowo tsyɔ akɔ anyi ɖe sɔgbea dzi heglã woƒe tuwo ɖi hele dzadzraɖo ɖi na wo dada. Esi míesi du kabakaba ɖo ta helikɔpta si nɔ mía lalam la gbɔ Kwasiɖagbe ŋdi ma la, mía kple hatinye dutanyanyuigblɔlawo míedze agbagba lé mía ɖokui kpoo. Le aɖabaƒoƒo ʋɛ aɖewo megbe la, míele yame yina. Le miniti ewo megbe la, míele dedie le ƒudzisrafoawo ƒe meli aɖe, si ɖi eƒe seke ɖe ƒua nu la me.\nLE ŊUFƆKE la, míese be aglãdzelawo da bɔmb hegbã amedzrodzeƒe si míeɖadi sitsoƒe le le zã si do ŋgɔ me la. Ʋunyaʋunya siwo nɔ edzi yim le Sierra Leone hena ƒe geɖe la va zu aʋa blibo mlɔeba. Woƒoe ɖe amedzrowo katã, siwo dome míawo hã míenɔ, la nu le gbeƒãɖeɖe kpata aɖe me be woadzo le dukɔa me. Be maɖe nu si tae meva kpɔ ɖokuinye le nɔnɔme ma me me na mí la, mína magblɔ ale si nuwo dze egɔmee na mi.\nMetsi le Guiana si dzi Britaintɔwo ɖu, si wova yɔna tso ƒe 1966 me be Guyana. Dzidzɔ kple dziɖeɖi sɔŋ ye nɔ nye sɔhɛmenɔɣi le ƒe 1950 ƒeawo me le afi ma. Dzila akpa gãtɔ dea asixɔxɔ sukudede ŋu ŋutɔ, eye wokpɔa mɔ be sɔhɛwo nawɔ dɔ le suku nyuie. Meɖo ŋku edzi be gbe ɖeka, gadzraɖoƒedɔwɔla aɖe bia fofonye be, “Nu ka tae nèxea fe gbogbo sia gbegbe hena viwòwo ƒe sukudede?” Papa ɖo eŋu nɛ be, “Hehe nyuitɔ kekeake koe ate ŋu akpe ɖe wo ŋu be woakpɔ dzidzedze.” Ɣemaɣi la, ebui be suku xɔŋkɔwo me koe woate ŋu axɔ hehe nyuitɔ kekeake le. Gake eteƒe madidi o, eƒe nuŋububu atrɔ.\nEsime mexɔ ƒe 11 la, Yehowa Ðasefowo te Biblia sɔsrɔ̃ kple danye. Woa kple míaƒe aƒelika aɖe woɖi tsa yi Fiaɖuƒe Akpata aɖe me. Nya siwo wose fiẽ ma na woka ɖe edzi be yewoke ɖe nyateƒea ŋu. Emegbe danye ɖo dze tso nu si me wodzro le afi ma ŋu na aƒelika bubu. Eteƒe medidi o, dutanyanyuigblɔla siwo ƒe ŋkɔe nye Daphne Harry (si wova yɔna emegbe be Baird) kple Rose Cuffie, wote nusɔsrɔ̃ kple wo ame etɔ̃a siaa. Mede ƒe ɖeka hafi Dada kple exɔlɔ̃ eveawo xɔ nyɔnyrɔ o. Le ƒe atɔ̃ megbe la, fofonye do le Seventh-Day Adventist (Adventiste du septième jour) Sɔlemeha me eye wòxɔ nyɔnyrɔ hezu Yehowa Ðasefo.\nAbe sɔhɛwo ene la, mía kple nɔvinyenyɔnu eve—mí ame siwo nye tsitsitɔ etɔ̃awo le vi ewo dome—míeɖia tsa ɖanɔa dutanyanyuigblɔlawo ƒe aƒe si me Daphne kple Rose wole la me hena gaƒoƒo geɖe, eye míekpɔa dzidzɔ le wo gbɔ nɔnɔ me ŋutɔ. Le ɣeyiɣi mawo me la, míeɖoa to wo ne wole dze ɖom tso woƒe gbea dzi nuteƒekpɔkpɔwo ŋu. Ne dutanyanyuigblɔla siawo le kpekpem ɖe amewo ŋu hele nu fiam wo tso Mawu ŋu la, dzidzɔ yɔa wo me fũu. Woƒe kpɔɖeŋu nyuiwoe ƒã didia ɖe menye be mazu dutanyanyuigblɔla.\nGake nu kae kpe ɖe ŋunye meyi edzi lé nye taɖodzinu be mava zu ɣeyiɣiawo katã ƒe gbeƒãɖela me ɖe asi togbɔ be ƒometɔwo kple sukuhati geɖewo ya ɖoe be yewoati ŋutilãmedɔwo yome? Mɔnukpɔkpɔ geɖe ŋutɔ nɔ anyi siwo me mate ŋu aƒo ɖokuinye ɖo bɔbɔe—mate ŋu aƒo ɖokuinye ɖe se ŋuti nusɔsrɔ̃, hadzidzi, atike ŋuti nunya, alo nu bubu ɖe sia ɖe sɔsrɔ̃ me faa. Dzinyelawo ƒe kpɔɖeŋu nyuiwo kpe ɖe ŋunye mete ŋu wɔ nyametsotso nyuitɔ. Wonɔ agbe ɖe nyateƒea nu hesrɔ̃a Biblia moveviɖoɖotɔe, eye wotsɔa wo ɖokui ɖoa anyi kpena ɖe ame bubuwo ŋu be woasrɔ̃ nu tso Yehowa ŋu. * Gakpe ɖe eŋu la, wokpea ɣeyiɣiawo katã ƒe gbeƒãɖelawo vaa míaƒe aƒe me edziedzi. Ale si dzidzɔa nɔviŋutsu kple nɔvinyɔnu siawo kple ale si woƒe dzi dze emee la do ŋusẽ nye didi be maɖe mɔ nusrɔ̃lawo wɔwɔ dɔa nafia mɔ nye agbenɔnɔ.\nMexɔ nyɔnyrɔ esime mexɔ ƒe 15. Esi menya wu sekɛndrisuku (lycée) nu teti ko la, mete ɣeyiɣiawo katã ƒe gbeƒãɖeɖedɔa wɔwɔ. Philomena, ame si wɔa dɔ le kɔdzi aɖe lae nye ame gbãtɔ si ŋu mekpe ɖo wòwɔ ŋgɔyiyi ɖe adzɔgbe hexɔ nyɔnyrɔ. Dzidzɔ si mekpɔna le ale si wòva lɔ̃ Yehowae la teƒekpɔkpɔ me do ŋusẽm be mayi ɣeyiɣiawo katã ƒe subɔsubɔdɔa dzi. Ema megbe kpuie la, wotsɔ dɔ nyui aɖe ƒe mɔnukpɔkpɔ ɖo ŋkunye me le dziɖuɖudɔwɔƒe si mewɔa dɔ le abe agbalẽŋlɔla ene. Nyemexɔ dɔa o, metiae be mayi ɣeyiɣiawo katã ƒe gbeƒãɖeɖedɔa dzi boŋ.\nLe ɣeyiɣi mawo me la, mekpɔtɔ nɔ dzinyelawo gbɔ, eye dutanyanyuigblɔlawo yi edzi nɔa mía sram kpɔ. Woƒe gbeƒãɖeɖedɔa me nuteƒekpɔkpɔwo sese doa dzidzɔ nam ŋutɔ! Nu siawo katã do ŋusẽm megadi vevie wu be mazu dutanyanyuigblɔla, togbɔ be edze abe taɖodzinu ma gbɔ ɖoɖo asesẽ hã. Ɣemaɣi la, woɖo dutanyanyuigblɔlawo ɖe Guyana eye wogakpɔtɔ nɔ bubuwo ɖom ɖa. Gbe ɖeka le ƒe 1969 me la, mexɔ lɛta aɖe si me wokpem le be mayi aɖade Gbetakpɔxɔ Habɔbɔa Ƒe Gilead Biblia Suku le Brooklyn, New York. Togbɔ be ewɔ nuku nam hã la, dzi dzɔm ale gbegbe.\nDɔdeasi Aɖe Si Nyemekpɔ Mɔ Na O\nSukuvi 54 siwo tso dukɔ 21 mee nɔ Gilead suku ƒe klass 48 lia me. Mí nɔvinyɔnu tre 17 ye nɔ wo dome. Togbɔ be míede sukua ƒe 37 ye nye esia va yi hã la, megaɖoa ŋku nu siwo yi edzi le ɣleti atɔ̃ mawo me dzi kokoko. Nu geɖe ŋutɔ nɔ anyi si wòle be míasrɔ̃—menye Ŋɔŋlɔawo me nyateƒeawo ɖeɖe ko o, ke boŋ mɔfiame kple aɖaŋuɖoɖo vovovo siwo akpe ɖe mía ŋu le dutanyanyuigbɔgblɔdɔa wɔwɔ me hã. Le kpɔɖeŋu me, mesrɔ̃ wɔwɔ ɖe mɔfiamewo dzi, dada sɔ le nu siwo le tsia dzi ŋu dɔ wɔwɔ me, kple veviedodonu le nɔnɔme madeamedziwo me.\nDzinyelawo tea gbe ɖe kpekpewo dede edziedzi ƒe vevienyenye dzi ɣesiaɣi. Ne ame aɖe wɔ aye be yedze dɔ eye mede kpekpe le Kwasiɖagbe o la, womeɖea mɔ nɛ wòdea saŋkuƒoƒe alo fefewɔƒe bubuwo le zã si kplɔe ɖo me o. Gake meva da kpekpe aɖewo ƒu ɣeaɖewoɣi le Gilead Suku deɣia. Le Fiɖagbe fiẽ aɖe me la, medze agbagba be mado taflatse na Don kple Dolores Adams, srɔ̃tɔ siwo wɔa dɔ le Betel, ame siwo kpena ɖe ŋunye le ʋuɖonyawo gome la, be nyemate ŋu ayi kpekpe o. Megblɔ be, Dɔdeasi kple nuŋlɔɖi gbogbo aɖewo ŋutɔe le dzinye mawɔ! Ðe mate ŋu ade Teokrasi Subɔsubɔ Suku kple Subɔsubɔ Kpekpea fifia? Esi Nɔviŋutsu Adams lé susuwo kpɔ kplim sẽ la, egblɔ be: “Na wò dzitsinya nafia mɔ wò.” Mewɔ ɖe eƒe aɖaŋuɖoɖoa dzi, eye nyemeda kpekpea ƒu fiẽ ma, alo gada bubu aɖeke hã ƒu emegbe o. Esi ƒeawo va nɔ yiyim la, nyemena naneke xe mɔ nam be nyemade Kristotɔwo ƒe kpekpewo o, negbe ne nɔnɔme sesẽ aɖe do mo ɖa ko.\nEsi míeva ɖo míaƒe hehexɔɣia ƒe domedome lɔƒo la, míeva te dzeɖoɖo tso afi si woaɖo mí ɖo ŋuti. Nye ya mesusunɛ ɣesiaɣi be woaɖom ɖe Guyana, afi si wohiã kpekpeɖeŋu geɖe ŋutɔ le gbeƒãɖeɖedɔa me le. Kpɔ ale si gbegbe wòwɔ nuku nam esi wona menya be nyemagbugbɔ ayi afi ma o ɖa. Ke boŋ wode dɔ asi nam be mayi aɖasubɔ le Sierra Leone, Ɣetoɖoƒe Afrika. Meda akpe na Yehowa ŋutɔ be ena nye didi be manye dutanyanyuigblɔla le didiƒe tso aƒe gbɔ la va eme nam mlɔeba!\nNusɔsrɔ̃ Gbogbo Aɖe Dze Ŋgɔm\n“Teƒe kae nya kpɔ ale?” Nya siae do le nunye esime meɖo Sierra Leone teti. Towo kple togbɛwo, ƒukɔme kple ƒuta nyuiwo le afi ma. Ke hã, Ɣetoɖoƒe Afrika dukɔ ma ƒe atsyɔ̃ɖoɖo ŋutɔŋutɔe nye dukɔa me tɔwo, ame siwo ƒe dɔmenyonyo kple lɔlɔ̃ɖeɖefia wɔnɛ be amedzrowo gɔ̃ hã ƒe dzi dzea eme. Esia kpena ɖe dutanyanyuiegblɔlawo ŋu ŋutɔ be aƒe medzroa wo o. Sierra Leonetɔwo lɔ̃a nuƒoƒo tso woƒe dekɔnuwo kple kɔnyinyiwo ŋu, vevietɔ wolɔ̃a kpekpeɖeŋunana amedzrowo be woate ŋu ado Krio, si nye Eŋlisigbe ƒomevi aɖe si ame geɖe dona le dukɔa me.\nKriogbedolawo zãa lododowo le nuƒoƒo me ŋutɔ. Le kpɔɖeŋu me, woƒe lododo ɖekae nye, Fie de agble, kese tsɔ ɖu, si gɔmee nye be ɣeaɖewoɣi la, ame aɖe ƒãa nu ame bubu va ŋenɛ. Aleke gbegbee nya sia ɖɔ nu madzɔmadzɔ wɔwɔ si bɔ ɖe xexea me lae nye esi!—Yesaya 65:22.\nGbeƒãɖeɖe kple nusrɔ̃lawo wɔwɔ dɔa yi edzi nɔ dzidzɔ dom na ame ŋutɔ. Ƒãa hafi nàkpɔ ame aɖe si metsɔ ɖeke le Biblia me nyawo me o. Le ƒe geɖe siwo va yi me la, dutanyanyuigblɔlawo kple ame bubu siwo le Yehowa subɔm ɣeyiɣi didi aɖee nye ema la, kpe ɖe ame ƒomevi ɖe sia ɖe—tsitsiawo kple ɖeviwo siaa—siwo doa gbe vovovowo la ŋu woxɔ nyateƒea.\nErla St. Hill, si nye nye hadɔwɔla gbãtɔ le dutanyanyuiegbɔgblɔdɔa me la, wɔa dɔ ɖeɖimateameŋutɔe. Nu bubu si ŋu wòléa fɔ ɖo vevie to vovo na dzonɔameme si wòtsɔ wɔa subɔsubɔdɔae lae nye veviedodonu le dutanyanyuiegblɔlawo ƒe aƒemedɔ siwo kpɔ eŋku me la wɔwɔ me. Ekpe ɖe ŋunye mekpɔ vevienyenye si le nu bubuwo abe aƒelikawo nyanya nyuie, Ðasefowo kple ɖetsɔlemetɔ siwo dze dɔ la sasrãkpɔ, kple alɔdodo ame siwo dzi ku dzɔ ɖo la me, dze sii. Edea dzi ƒo nam hã be ɣesiaɣi si meyi ɖawɔ dɔ le anyigbamama aɖe me la, madze agbagba ɖe sia ɖe be mado gbe na nɔviŋutsu kple nɔvinyɔnu siwo le afi ma hafi madzo, aleke kee nɔnɔmeawo anɔ o. Nu siawo wɔwɔ kpe ɖe ŋunye be eteƒe medidi o, dadawo, nɔviŋutsuwo, nɔvinyɔnuwo, kple xɔlɔ̃wo va su asinye, eye anyigbamama si me mewɔa dɔ le la va zu nye aƒe me.—Marko 10:29, 30.\nMena xɔlɔ̃wɔwɔ ƒe kadodo nyui aɖe hã va nɔ mía kple dutanyanyuiegblɔla bubu siwo wɔa dɔ la dome. Wo dometɔ aɖewoe nye Adna Byrd, ame si nɔ xɔme kplim, si subɔ le Sierra Leone tso ƒe 1978 va se ɖe ƒe 1981 me, kpakple Cheryl Ferguson, si mía kpli míele xɔme ƒe 24 aɖewoe nye esia.\nDukɔmeviʋa He Tetekpɔwo Vɛ\nLe ƒe 1997 me, anɔ abe ɣleti ɖeka le alɔdzedɔwɔƒe yeye si wotu ɖe Sierra Leone ŋu kɔkɔ vɔ megbe la, aʋa nya mi ɖe nu míesi dzo le dukɔa me, abe ale si megblɔe do ŋgɔ ene. Ƒe ade do ŋgɔ la, xɔse si nɔ nɔvi Ðasefo siwo si aʋa tso Liberia va Sierra Leone si la wɔ dɔ ɖe mía dzi ŋutɔ. Wo dometɔ aɖewo va asi ƒuƒlu. Togbɔ be wonɔ nɔnɔme sesẽwo me tom hã la, wokpɔa gome le subɔsubɔdɔa wɔwɔ me gbe sia gbe. Woƒe lɔlɔ̃ na Yehowa kple na amewo wɔ dɔ ɖe mía dzi ŋutɔ.\nEsi míawo hã míeva zu sitsoƒedilawo le Guinea la, míesrɔ̃ Liberia nɔviawo ƒe kpɔɖeŋua, eye míeyi edzi ɖoa ŋu ɖe Yehowa ŋu hetsɔa Fiaɖuƒea ƒe nuwo ɖoa nɔƒe gbãtɔ. Le ƒe ɖeka megbe la, míetrɔ gbɔ va Sierra Leone, gake le ɣleti adre ko megbe la, aʋa la gatɔ zi ake, eye eva hiã be míagasi ayi Guinea.\nEteƒe medidi o, míese be ame siwo kpe aʋaa la ƒe ha aɖe va tso kɔƒe ɖe míaƒe dutanyanyuiegblɔlawo ƒe aƒe si le Kissy la me, eye be woha míaƒe nunɔamesiwo katã alo gblẽ wo dome. Le esi teƒe be míaxa nu la, ɖe míeda akpe boŋ be míetsi agbe. Togbɔ be nunɔamesi ʋɛ aɖewo koe susɔ ɖe mía si hã la, míedze agbagba nɔ agbe ɖe wo nu.\nLe míaƒe sisi yi Guinea zi evelia sia me la, mía kple nye xɔmehati Cheryl míetsi afi ma. Esia ƒoe ɖe mía nu be míasrɔ̃ Fransegbe. Hati dutanyanyuiegblɔla aɖewo te Fransegbe ʋɛ siwo srɔ̃m wole la zazã enumake, eye wometsia dzi ɖe woƒe vodadawo ŋu boo o. Ke nye ya nyemedina be manɔ vodada wɔm le nuƒoƒo me kura o, eya ta ne ehiã vevie ko hafi medoa Fransegbea. Etena ɖe dzinye ŋutɔ. Enɔ nam be manɔ ŋku ɖom nu si tae meva Guinea ɖo la dzi na ɖokuinye gbe sia gbe, si nye be makpe ɖe amewo ŋu woanya Yehowa.\nƲɛʋɛʋɛ la, mewɔ ŋgɔyiyi le gbea sɔsrɔ̃ me to toléle ɖe ame siwo ɖu tu na gbea ŋu, kple kpekpeɖeŋubiabia tso ɖevi siwo le hamea me, siwo ƒoa nu faa la gbɔ me. Eteƒe medidi o, kpekpeɖeŋu nyui siwo míenɔ mɔ kpɔm na o la, tso Yehowa ƒe habɔbɔa gbɔ va na mí. Tso September 2001 me la, tsɔ kpe ɖe ale si míana agbalẽwo kple agbalẽ gbadzawo ame siwo le subɔsubɔha vovovowo me ŋuti mɔfiamewo ŋu la, wote magazine nana ŋuti ɖaŋuɖoɖowo hã dede Míaƒe Fiaɖuƒe Subɔsubɔdɔ me. Dzi nɔa ƒonye geɖe azɔ le subɔsubɔdɔa wɔwɔ me, togbɔ be nyemete ŋu gblɔa nya siwo tututu magblɔ le míade gbe me la le Fransegbea me nyuie o hã.\nEsi wònye be ƒome gã aɖe mee menɔ tsi ta la, anɔ eme godoo be esiae kpe ɖe ŋunye mete ŋu nɔ ame gbogbowo dome; ɣeaɖeɣi la, mí ame 17 sɔŋ ye nɔ aƒe me. Le ƒe 37 siwo metsɔ wɔ dutanyanyuiegbɔgblɔdɔe me la, mía kple dutanyanyuiegblɔla 100 kple edzivɔwo míenɔ aƒe me kpɔ. Mɔnukpɔkpɔ nyui ka gbegbee nye esi wònye nam be meva nya ame geɖe, siwo ƒe amenyenye to vovo, evɔ wo katã wowɔ dɔ ɖekae hena taɖodzinu ɖeka gbɔ ɖoɖo la! Eye dzidzɔ ka gbegbee nye esi wònye nam be menye Mawu ƒe hadɔwɔla hekpɔ gome le kpekpenana amewo me woxɔ Biblia me nyateƒea!—Korintotɔwo I, 3:9.\nLe ƒe mawo me la, nu ɖedzesi geɖewo yi edzi le nye ƒomea me, siwo me nyemete ŋu kpɔ gome le o, abe yonyemetɔ geɖewo ƒe srɔ̃ɖewɔnawo ene. Eye nyemete ŋu kpɔa nye tasiyɔviwo kple nɔɖiyɔviwo edziedzi ale si medii o. Mía kple nye ƒomea, si dea dzi ƒo nam ɖokuitɔmadimaditɔe be malé dutanyanyuigbɔgblɔdɔa me ɖe asi la, míelɔ̃ faa tsɔ nu siawo sa avɔe.\nKe hã, nu siwo to ŋunye le aƒe la sua asinye le nye dutanyanyuiegbɔgblɔdɔa wɔwɔ me ɣeaɖewoɣi. Togbɔ be meɖoe be nyemaɖe srɔ̃ o hã la, vi geɖewo va su asinye le hamea me, siwo nye ame siwo mesrɔ̃ Biblia kplii kple ame siwo va zu xɔ̃nye kplikplikpliwo. Tsɔ kpe ɖe eŋu la, mekpɔ eteƒe ame siawo ƒe viwo va tsi, ɖe srɔ̃, henyi vi siwo woawo hã wodzi la le nyateƒea me. Abe ale si wòle le gonye me ene la, nusrɔ̃lawɔwɔdɔa na ame siawo dometɔ aɖewo hã wɔ tiatia nyuiwo le woƒe agbe me.\n^ mm. 9 Danye wɔ ɣeyiɣiawo katã ƒe gbeƒãɖeɖedɔa hena ƒe 25 sɔŋ, eye esime fofonye xɔ dzudzɔ le dɔme la, eva zu ɣeyiɣiawo katã ƒe gbeƒãɖela ƒe kpeɖeŋutɔ.\n[Anyigbatata siwo le axa 15]\nWoɖom ɖe Sierra Leone, Ɣetoɖoƒe Afrika\nNɔvinye nyɔnu eve, siwo mía kpli wo míeyina ɖanɔa dutanyanyuigblɔlawo gbɔ dzidzɔtɔe hena gaƒoƒo geɖe le ƒe 1950-awo me\nMía kple ame siwo de Gilead sukua ƒe klass 48 lia\nSierra Leone ƒe alɔdzedɔwɔƒea ŋu kɔɣi\nAɖaŋuɖoɖo Nyuiwo Didi\nAɖaŋuɖoɖo Siwo Wɔa Dɔ!\nBiblia Me Nyagblɔɖiwo Dzixɔxɔse Xɔa Ame Ðe Agbe\nVɔ Siwo Dzea Mawu Ŋu La Sasa\nNuteƒewɔwɔ Na Kristo Kple Eƒe Dɔla Nuteƒewɔla La\nLɔ̃ Faa Nàbɔbɔ Ðokuiwò Ðe Alẽkplɔla Lɔ̃amewo Te\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 2007\nGBETAKPƆXƆ—TATA SI MÍESRƆ̃NA April 2007


Psalmowo 109 - Holy Bible [Ewe Bible 1913] - (Psa 109)\nDawid ƒe ha na henɔ la. Wò, nye kafukafu ƒe Mawu, megazi kpi o!\nElabena ame vɔ̃ɖiwo kple alakpadalawo ƒe nu ke ɖe ŋunye, eye wotsɔ alakpaɖewo ƒo nu kplim.\nWotsɔ fuléamenyawo ɖe to ɖem, eye wowɔ avu kplim yakatsyɔ.\nWolém ɖe ke me ɖe nye lɔlɔ̃ teƒe; gbedodoɖa sɔŋ ko nyama mezu.\nWotsɔ vɔ̃ ɖo nyui teƒe nam kple fuléle ɖo nye lɔlɔ̃ teƒe.\nDa ame vɔ̃ɖi ɖe eŋu, eye Satana netsi tre ɖe eƒe nuɖusi me!\nNenye ame ɖifɔ le ʋɔnudɔdrɔ̃ me, eye eƒe gbedodoɖa nezu nuvɔ̃!\nEƒe ŋkekewo nezu ʋee, eye ame bubu nexɔ eƒe dɔ!\nViawo nezu tsyɔ̃eviwo, eye srɔ̃a nezu ahosi!\nViawo nenɔ tsa glãla tsam anɔ nu biam, eye woadi nu le adzɔge tso woƒe aƒedowo gbɔ!\nFetɔ nehe eƒe nuwo katã ɖe akɔme, eye ame tutɔwo neha nusiwo wòwɔ ɖɔ kpɔ la!\nAmea ɖeke meganɔ anyi nɛ, si ave enu o, eye amea ɖeke megakpɔ nublanui na eƒe tsyɔ̃eviwo o!\nWoatsrɔ̃ eƒe dzidzimeviwo, eye woƒe ŋkɔ netutu ɖa le ƒome, si adze eyome la me!\nWoaɖo ŋu fofoawo ƒe vodada le Yehowa gbɔ, eye womegatutu dada ƒe nuvɔwo ɖa o;\nke boŋ woana Yehowa ŋku me ɖaa, eye netsrɔ̃ woƒe ŋkɔ ɖa le anyigba dzi!\nElabena meɖo ŋku dɔmenyowɔwɔ dzi o, ke boŋ eli hiãtɔ kple ame dahe kpakple amesi ƒe dzi le nu xam la yome be, yeawui.\nElɔ̃ fiƒode, eyata neva edzi; yayra ƒe nu menyo eŋu o, eyata nenɔ adzɔge nɛ!\nEta fiƒode abe avɔ ene, eyata neɖo lãme nɛ abe tsi ene kple eƒe ƒuwo me abe ami ene!\nNenye eƒe avɔ, si wòtana, kple alidziblanu si wòblaa ali dzi ɖaae!\nEsia nenye nye ketɔwo kple amesiwo le nye gblɔm ɖe ŋunye la, ƒe fetu tso Yehowa gbɔ!\nKe wò, Aƒetɔ Yehowa, wɔ nam le wò ŋkɔ la ta; esiwò amenuveve nyo ŋuti la ɖem!\nElabena hiãkpela kple ame dahe menye, eye nye dzi xɔ abi ɖe dɔme nam.\nNenye yi abe vɔvɔli, si le to ɖom la ene, eye woʋuʋum abe ʋetsuvi ene.\nNye klo zu hehe le nutsitsidɔ ta, eye ami no le lã me nam.\nNyea mezu alɔmeɖenu na wo, wokpɔm, eye woʋuʋu ta.\nKpe ɖe ŋunye, Yehowa, nye Mawu, xɔ nam le wò amenuveve la nu!\nEkema woadze sii be, wò asie nye esia, eye wò Yehowa ye wɔe.\nWoaƒo fi ade faa, ke wò la, ayra tsã; ne wotso ɖe ŋunye hã, woaɖu ŋukpe; ke wò dɔla ya akpɔ dzidzɔ.\nNye ketɔwo ata vlododo, eye woado ŋukpe abe awu ʋlaya ene.\nMatsɔ nye nu ada akpe na Yehowa vevie, eye makafui le ame geɖewo dome.\nElabena ele tsitre ɖe ame dahe la ƒe nuɖusi me, ne yeaxɔe tso amesiwo le fɔ bumee la si me.


Yesu Ƒe Todzimawunya La | Yesu Ƒe Agbemeŋutinya\nÐeɖi anya te Yesu ŋu esi wòdo gbe ɖa zã bliboa katã vɔ megbe hetia ame 12 le eƒe nusrɔ̃lawo dome be woanye apostolowo. Ŋu ke azɔ, ke hã ŋusẽ kple didia gale eme be wòakpe ɖe amewo ŋu. Ewɔ esia le to aɖe ŋu le Galilea, ɖewohĩ le afi si gogo Kapernaum, si nye du si me wònɔ hewɔ dɔ geɖe le la.\nAmehawo tso didiƒewo va egbɔ. Wo dometɔ aɖewo tso Yerusalem kple Yudea ƒe teƒeteƒewo le anyiehe ɖaa. Ame bubuwo tso ƒutadu siwo nye Tiro kple Sidon le dzieheɣetoɖoƒe godzi. Nu ka tae wova le Yesu dim? Wova “be yewoaɖo toe eye wòada yewoƒe dɔwo na yewo.” Eye nu ma tututue Yesu wɔ—‘eda gbe le wo katã ŋu.’ Bu eŋu kpɔ ko! Dɔnɔawo katã ƒe lãme sẽ. Yesu yɔ dɔ ame siwo “gbɔgbɔ makɔmakɔwo le fu ɖem na la gɔ̃ hã.” Wonye ame siwo Satana ƒe dɔla vɔ̃ɖiwo le fu ɖem na.—Luka 6:17-19.\nAzɔ Yesu va ɖo gbadzaƒe aɖe le toa ŋu eye amehawo va ƒo ƒu ɖe eŋu. Eƒe nusrɔ̃lawo le eŋu, eye ɖewohĩ apostolo 12-awoe te ɖe eŋu wu. Ameawo katã di vevie be yewoase nufiala si tea ŋu wɔa nukunu siawo gbegbe la ƒe nyawo. Yesu ƒo nuƒo aɖe si aɖe vi na eƒe nyaselawo godoo. Nuƒo ma me nyawo gale vi ɖem na ame gbogbowo va de asi na egbea. Ate ŋu aɖe vi na míawo hã, elabena eɖe gbɔgbɔmenya goglowo me le mɔ si le bɔbɔe si me kɔ nyuie la nu. Yesu he susu yi nu siwo dzɔna gbe sia gbe kple nu siwo ŋu amewo nya nu le la dzi. Esia na ame siwo katã di be yewoanɔ agbe si ɖɔ ʋu wu, si dzea Mawu ŋu la te ŋu se eƒe nufiafiawo gɔme bɔbɔe. Yesu ƒe nuƒoa me nya vevi siwo na asixɔxɔ le eŋu nenema gbegbe la dometɔ aɖewo ɖe?\nAME KAWOE NYE DZIDZƆTƆWO ŊUTƆŊUTƆ?\nAme sia ame dina be yeakpɔ dzidzɔ. Esi Yesu nya esia ta la, eƒo nu tso nu si ana ame nakpɔ dzidzɔ ŋutɔŋutɔ la ŋu tsɔ dze eƒe nuƒoa gɔme. Bu ale si gbegbe esia ana eƒe nyaselawo ƒe susu nanɔ eŋu la ŋu kpɔ. Gake eƒe nyaa ƒe akpa aɖewo anya wɔ nuku na wo.\nEgblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo, elabena woawo tɔe nye Dziƒofiaɖuƒe la. Dzidzɔtɔwoe nye ame siwo le nu xam, elabena woafa akɔ na wo. . . . Dzidzɔtɔwoe nye ame siwo dzɔdzɔenyenye ƒe dɔ kple tsikɔ le wuwum, elabena woaɖi ƒo na wo. . . . Dzidzɔtɔwoe nye ame siwo yome wotina le dzɔdzɔenyenye ta, elabena wo tɔe nye Dziƒofiaɖuƒe la. Dzidzɔtɔwoe mianye ne amewo doa vlo mi, [eye wotia] mia yome . . . le tanye. Mitso aseye, eye migli kple dzidzɔ.”—Mateo 5:3-12.\n‘Dzidzɔ’ ka ƒomevi ŋue Yesu nɔ nu ƒom tsoe? Dzidzɔ si wòwɔnɛ la menye aseyetsotso alo nukoko hahaha, abe esi yia edzi ne amewo le aglo tum ene o. Dzidzɔkpɔkpɔ vavãtɔ yi ŋgɔ wu ema. Enye dzidzɔ ememetɔ kple sese le ame ɖokui me be yeƒe dzi dze eme eye yeɖo yeƒe taɖodzinu gbɔ le agbe me.\nYesu gblɔ be ame siwo nyae be gbɔgbɔmenuwo hiã yewo, ame siwo xaa nu le woƒe nu vɔ̃ me nyenye ta, kple ame siwo va nya Mawu hesubɔnɛ lae kpɔa dzidzɔ vavãtɔ. Ne wolé fu wo alo ti wo yome le Mawu ƒe lɔlɔ̃nu wɔwɔ ta gɔ̃ hã la, wokpɔa dzidzɔ, elabena wonyae be yewoƒe nu dzea eŋu eye atsɔ agbe mavɔ aɖo eteƒe na yewo.\nKe hã, ame geɖe susuna be gakpɔkpɔ kple dzidzɔdonamenuwo yome titi ye ana ame nakpɔ dzidzɔ. Yesu gblɔ be nu bubu gbɔe dzidzɔ tsona. Ezã nu siwo to vovo na wo nɔewo le mɔ si ana eƒe nyasela geɖe nabu tame la nu, esi wògblɔ be: “Baba na mi kesinɔtɔwo, elabena miele miaƒe akɔfafa katã kpɔm xoxo. Baba na mi ame siwo ɖi ƒo fifia, elabena dɔ ava wu mi. Baba na mi ame siwo le nu kom fifia, elabena miava fa konyi ahafa avi. Baba na mi, ne amewo katã ƒoa nu nyui le mia ŋu, elabena nu siawoe wo tɔgbuiwo wɔ na aʋatsonyagblɔɖilawo.”—Luka 6:24-26.\nNu ka tae woado baba na ame ɖe kesinɔnukpɔkpɔ, nukoko kple amewo ƒe kafukafu ta? Elabena ne nu siawo le ame si eye woawo ŋue wòdea asixɔxɔe la, ate ŋu ana wòaŋe aɖaba aƒu Mawu subɔsubɔ dzi, si ana be dzidzɔ vavãtɔ nato eŋu. Yesu mele gbɔgblɔm be ahedada, dɔwuame kple nuxaxa gbɔe dzidzɔkpɔkpɔ tsona o. Gake zi geɖe la, ame siwo dzi nu mede o lae ɖoa to Yesu ƒe nufiafiawo, eye esia nana wokpɔa yayra si nye dzidzɔ vavãtɔ.\nAzɔ esi Yesu ƒe nusrɔ̃lawo ƒe nu le susu me nɛ la, egblɔ be: “Miawoe nye anyigba la ƒe dze.” (Mateo 5:13) Eme kɔ ƒãa be menye dze ŋutɔŋutɔe wonye o. Ke boŋ dze nye nu si nana nu megblẽna o. Dze gbogbo aɖe nɔ Mawu ƒe gbedoxɔa me le vɔsamlekpuia gbɔ, eye wodenɛ vɔsawo. Azɔ hã, egatsia tsitre ɖi na nu si ŋu nu vɔ̃ mele o alo nu si megblẽ o. (3 Mose 2:13; Ezekiel 43:23, 24) Yesu ƒe nusrɔ̃lawo nye “anyigba la ƒe dze” le gɔmesesea nu be, woƒe ŋusẽkpɔɖeamedzi kpɔa amewo ta tso gbegblẽ me, si wɔnɛ be amewo kple Mawu dome nɔna nyuie eye wonɔa agbe nyui. Ɛ̃, woƒe gbedeasia ate ŋu akpɔ ame siwo katã nɔa agbe ɖe enu la ƒe agbe ta.\nYesu gagblɔ na eƒe nusrɔ̃lawo be: “Miawoe nye xexea ƒe kekeli.” Womesia akaɖi tsɔ dana ɖe kusi te o, ke boŋ akaɖiti dzie wodanɛ ɖo be wòaklẽ. Yesu gblɔ be: “Mina miaƒe kekeli naklẽ le amewo ŋkume, ale be woakpɔ miaƒe dɔ nyui wɔwɔwo, eye woakafu mia Fofo si le dziƒo.”—Mateo 5:14-16.\nDZIDZENU KƆKƆ NA EYOMEDZELAWO\nƔeyiɣi kpui aɖe do ŋgɔ la, Yudatɔwo ƒe subɔsubɔhakplɔlawo bu Yesu be enye Mawu ƒe Se la dzi dala eye woɖo nugbe be yewoawui. Eya ta Yesu gblɔ tẽe be: “Migasusu be ɖe meva Se la kple Nyagblɔɖilawo ƒe nyawo ɖe ge ɖa o. Nyemeva wo ɖe ge ɖa o, ke boŋ be mana woava eme.”—Mateo 5:17.\nƐ̃, Yesu dea bubu gãtɔ kekeake Mawu ƒe Sea ŋu eye wòdea dzi ƒo na ame bubuwo be woawo hã woawɔ nenema ke. Egblɔ gɔ̃ hã be: “Ame si daa se suetɔ siawo dometɔ ɖeka pɛ dzi, eye wòfiaa amewo be woawɔ nenema la, madze na Dziƒofiaɖuƒea me yiyi o.” Esia fia be mɔkpɔkpɔ aɖeke meli be ame sia ayi ɖe Fiaɖuƒe la me o. Egblɔ kpee be: “Ke ame si wɔna ɖe se siawo dzi, eye wòfiaa wo amewo la, adze na Dziƒofiaɖuƒea me yiyi.”—Mateo 5:19.\nYesu ƒo nu tsi tre ɖe nɔnɔme siwo ate ŋu ana ame nada le Mawu ƒe Sea dzi la gɔ̃ hã ŋu. Esi Yesu he susu yi Se si gblɔ be “Mègawu ame o” dzi vɔ la, egblɔ kpee be: “Ame si le dɔmedzoe dom ɖe nɔvia ŋu la, woabia akɔntae le ʋɔnudrɔ̃ƒe.” (Mateo 5:21, 22) Be ame nanɔ dɔmedzoe dom ɖe nɔvia ŋu nye ŋkubiãnya, eye ate ŋu ana wòawu nɔvia gɔ̃ hã. Eya ta Yesu ƒo nu tso agbagba si gbegbe wòle be ame nadze atsɔ awɔ ŋutifafae la ŋu ale: “Ne ètsɔ wò nunana va vɔsamlekpuia gbɔ, eye nèɖo ŋku edzi le afi ma be nya aɖe le nɔviwò si ɖe ŋuwò la, gblẽ wò nunana la ɖe afi ma le vɔsamlekpuia ŋgɔ, eye nàdzo ayi. Wɔ ŋutifafa kple nɔviwòa gbã, eye ne ètrɔ gbɔ la, nàtsɔ wò nunana la ana.”—Mateo 5:23, 24.\nSea ƒo nu tsi tre ɖe ahasiwɔwɔ hã ŋu. Yesu gblɔ be: “Miese wogblɔ be: ‘Mègawɔ ahasi o.’ Ke nye la, mele egblɔm na mi be, ame sia ame si le ŋku lém ɖe nyɔnu ŋu, eye wòdzroe la, ewɔ ahasi kplii xoxo le eƒe dzi me.” (Mateo 5:27, 28) Menye gbɔdɔdɔ manɔsenu ƒe susu aɖe si ava ame ƒe tame dzro ko ƒe nya gblɔm Yesu le o; ke boŋ enɔ gbe tem ɖe ale si wònye ŋkubiãnya be woanɔ “ŋku lém ɖe” ame ŋu wòadzroe la dzi. Ne ame aɖe yi edzi le ŋku lém ɖe ame ŋu alea la, gbɔdɔdɔ ƒe dzodzro anyɔ ɖe amea me. Eye ne mɔnukpɔkpɔa ʋu ɖi la, ate ŋu ana wòawɔ ahasi. Aleke ame ate ŋu aƒo asa na esia? Ðewohĩ abia be wòaɖe afɔ aɖewo siwo adze abe wosesẽ akpa ene. Yesu gblɔ be: “Eya ta ne wò ɖusimeŋku hea wò dea nu vɔ̃ me la, hoe ɖa nàtsɔ aƒu gbe. . . . Ne wò nuɖusi hea wò dea nu vɔ̃ me la, lãe ɖa nàtsɔ aƒu gbe.”—Mateo 5:29, 30.\nAme aɖewo lɔ̃ faa wolã woƒe abɔ alo afɔ si ŋu dɔléle sesẽ aɖe le la ɖa be yewoate ŋu anɔ agbe. Mewɔ nuku o be Yesu gblɔ be ele vevie wu gɔ̃ hã be woatsɔ nu sia nu si xɔ asi ale gbegbe, abe ŋku alo asi ene gɔ̃ hã, ‘aƒu gbe’ be woaƒo asa na gbɔdɔdɔ manɔsenu ƒe tamesusuwo kple nuwɔna siwo dona tso eme. Yesu gblɔ be: “Anyo na wò be nàbú wò ŋutinuwo dometɔ ɖeka wu be wò ameti blibo la nayi Gehena” (aɖukpo aɖe si dzi wotɔa dzo gbeɖuɖɔ le le Yerusalem gliawo godo), si le tsitre ɖi na tsɔtsrɔ̃ mavɔ.\nYesu gaɖo aɖaŋu tso ale si woawɔ nu ɖe ame siwo wɔ nu gbegblẽ ɖe ame ŋu alo dze agɔ le ame dzi la ŋu. Egblɔ be: “Migatsi tsitre ɖe ame vɔ̃ɖi la ŋu o, ke boŋ ame si ke ƒo wò ɖusitome la, trɔ ekemɛ hã nɛ.” (Mateo 5:39) Esia mefia be mele be woaʋli ame ɖokui alo ame ƒe ƒome ta ne wodze ame dzi o. Yesu ƒo nu tso tomeƒoƒo ŋu; zi geɖe la, tomeƒoƒo medea abi ame ŋu vevie alo wua ame o, ke boŋ enye gbɔɖiɖi ame. Nu si gblɔm wòle ye nye be ne ame aɖe ƒo tome na wò alo dzu wò tsɔ di ge le ŋuwò la, mègawɔ wɔɖenui o.\nAɖaŋuɖoɖo ma wɔ ɖeka kple Mawu ƒe se si ku ɖe havilɔlɔ̃ ŋu. Eya ta Yesu xlɔ̃ nu eƒe nyaselawo be: “Miyi edzi mialɔ̃ miaƒe futɔwo, eye minɔ gbe dom ɖa ɖe ame siwo tia mia yome la ta.” Egblɔ susu vevi si tae be: “Ne miazu mia Fofo si le dziƒowo la ƒe viwo, elabena enana eƒe ɣe dzena na ame vɔ̃ɖiwo kple ame nyuiwo.”—Mateo 5:44, 45.\nYesu ƒo eƒe nuƒoa ƒe akpa sia ta be: “Eya ta mizu blibo, abe ale si mia Fofo si le dziƒo la le bliboe ene.” (Mateo 5:48) Edze ƒãa be eƒe nyaa mefia be amewo ate ŋu ade blibo le go sia go me o. Ke hã, ne míesrɔ̃ Mawu la, míate ŋu akeke míaƒe lɔlɔ̃ ɖe enu wòalɔ míaƒe futɔwo gɔ̃ hã ɖe eme. Woagate ŋu agblɔ nya ma ke ale: “Minɔ nublanui kpɔm na amewo, abe ale si ko mia Fofo kpɔa nublanui ene.”—Luka 6:36.\nGBEDODOÐA KPLE ŊUÐOÐO ÐE MAWU ŊU\nLe Yesu ƒe nuƒoa dzi yiyi me la, egblɔ na eƒe nyaselawo be: “Mikpɔ mia ɖokui dzi nyuie be miagaɖe miaƒe dzɔdzɔenyenye afia le amewo ŋkume be woakpɔ o.” Yesu ƒo nu tsi tre ɖe gotagome mawusosroɖa si nye alakpanuwɔwɔ ŋu esi wògblɔ yi edzi be: “Ne èkpɔ nublanui na amewo hena nu wo la, mègana kpẽ naɖi le ŋgɔwò abe ale si alakpanuwɔlawo wɔna . . . ene o.” (Mateo 6:1, 2) Mele be míaƒe nunana amewo nanye gaglãgbenuwɔna o.\nEyome Yesu gblɔ be: “Ne miele gbe dom ɖa la, migawɔ nu abe alakpanuwɔlawo ene o, elabena wolɔ̃a gbedodoɖa le tsitrenu le ƒuƒoƒewo kple mɔ gãwo ƒe dzogoewo dzi be amewo nakpɔ yewo.” Ðe ema teƒe la, egblɔ be: “Ne èle gbe do ge ɖa la, yi wò xɔ me, eye ne ètu ʋɔa vɔ la, do gbe ɖa na Fofowò si le ɣaɣlaƒe la.” (Mateo 6:5, 6) Yesu mele nu ƒom tsi tre ɖe gbedodoɖa le dutoƒo ŋu o, elabena eya ŋutɔ hã do gbe ɖa le dutoƒo ɣeaɖewoɣi. Nu si ŋu wòle nu ƒom tsi tre ɖoe nye gbe siwo wodona ɖa be wòawɔ dɔ ɖe eselawo dzi ale be woakafu ame si le gbea dom ɖa la.\nExlɔ̃ nu ameha la be: “Ne miele gbe dom ɖa la, migagbugbɔ nɔ nya ɖeka mawo ke gblɔm atraɖii abe ale si dukɔwo me tɔwo wɔnɛ ene o.” (Mateo 6:7) Yesu mele gbɔgblɔm be nuƒoƒo tso nya aɖe ŋu enuenu le gbedodoɖa me nye nu gbegblẽ o. Enɔ gbɔgblɔm be le gbedodoɖa me la, mesɔ be woanɔ nya siwo wolé ɖe susu me la “gblɔm atraɖii” wòanye nyagbugbɔgagblɔ dzro ko o. Azɔ efia kpɔɖeŋugbedodoɖa aɖe si me wòhe susu yi nubiabia vevi adre aɖewo dzi le. Nu etɔ̃ gbãtɔwo ku ɖe ale si Mawu dze anye dziɖula kpakple eƒe tameɖoɖowo ŋu. Egblɔ be Mawu ƒe ŋkɔ ŋuti nakɔ, eƒe Fiaɖuƒe nava, eye woawɔ eƒe lɔlɔ̃nu. Ne míeƒo nu tso nya siawo tɔgbi ŋu ko hafi míabia míawo ŋutɔwo míaƒe nuhiahiã siwo nye gbe sia gbe nuɖuɖu, nu vɔ̃ tsɔtsɔ ke kple biabia be woagate mí akpɔ wu esi nu míate ŋu anɔ te ɖo o, eye be woaɖe mí tso vɔ̃ɖitɔ la si me.\nAsixɔxɔ kae wòle be míade míaƒe nunɔamesiwo ŋu? Yesu xlɔ̃ nu ameha la be: “Midzudzɔ kesinɔnuwo nu ƒoƒo ƒu na mia ɖokuiwo ɖe anyigba dzi, afi si agbagblaʋui kple ɣebia gblẽa nu le, eye fiafitɔwo dzea kpɔ va fia fi le.” Susu le nya sia me ŋutɔ! Kesinɔnuwo dome ate ŋu agblẽ eye esia dzɔna hã. Tsɔ kpe ɖe eŋu la, asixɔxɔ aɖeke mele wo ŋu le Mawu gbɔ o. Eya ta Yesu gblɔ kpee be: “Miƒo kesinɔnuwo nu ƒu na mia ɖokuiwo ɖe dziƒo.” Míate ŋu awɔ esia ne míetsɔa mawusubɔsubɔ ɖoa nɔƒe gbãtɔ le agbe me. Ame aɖeke mate ŋu axɔ míaƒe tenɔnɔ nyui le Mawu gbɔ alo agbe mavɔ ƒe fetu la le mía si o. Yesu gblɔe ɖe eteƒe vavã be: “Afi si wò kesinɔnuwo le la, afi mae wò dzi hã anɔ.”—Mateo 6:19-21.\nYesu wɔ kpɔɖeŋu aɖe tsɔ te gbe ɖe nya sia dzi ale: “Ameti la ƒe akaɖie nye ŋku. Eya ta ne wò ŋku nɔa nu ɖeka ŋu la, ekema wò ameti blibo la katã me akɔ. Gake ne ŋku si biãa ŋu le asiwò la, wò ameti blibo la katã me ado viviti.” (Mateo 6:22, 23) Ne míaƒe ŋku le nu kpɔm nyuie la, ele ko abe akaɖi ene na ametia. Gake hafi wòanɔ alea la, ele be míaƒe ŋku nanɔ nu ɖeka ŋu; ne menye nenema o la, míaƒe susu le nu siwo le vevie wu le agbe me ŋu ate ŋu atro. Ne nunɔamesiwo va le vevie na mí wu mawusubɔsubɔ la, ke “ameti blibo la katã me ado viviti,” si fia be míate ŋu ava nɔ nu fitifitiwo wɔm.\nAzɔ Yesu wɔ kpɔɖeŋu sẽŋu aɖe be: “Ame aɖeke mate ŋu anye kluvi na aƒetɔ eve o; elabena alé fu ɖeka, eye wòalɔ̃ evelia, alo alé ɖe ɖeka ŋu, eye wòado vlo evelia. Miate ŋu anye Mawu kple Kesinɔnuwo siaa ƒe kluviwo o.”—Mateo 6:24.\nAme siwo nɔ to ɖom Yesu la anya tsi dzi ɖe ale si yewoawɔ akpɔ yewoƒe nuhiahiãwoe ŋu. Eya ta eka ɖe edzi na wo be mehiã be woatsi dzimaɖi ne wotsɔa mawusubɔsubɔ ɖoa nɔƒe gbãtɔ o. Egblɔ be: “Milé ŋku ɖe dziƒoxewo ŋu miakpɔ; womeƒãa nu o, womeŋea nu o, eye womeƒoa nuwo nu ƒu ɖe avawo me hã o, ke mia Fofo si le dziƒo la nyia wo.”—Mateo 6:26.\nKe nya kae Yesu gblɔ tso dzogbenya siwo le gbedzi le towo dzi la ŋu? Egblɔ be “le Salomo ƒe ŋutikɔkɔe la katã me gɔ̃ hã la, meɖo atsyɔ̃ kpɔ abe esiawo dometɔ ɖeka ene o.” Nu kae esia fia mí? “Ne Mawu ɖoa atsyɔ̃ na gbe si le gbe me egbe, eye etsɔ ko woatsɔe aƒu gbe ɖe dzo me la, ɖe maɖo atsyɔ̃ na miawo ya geɖe wu oa?” (Mateo 6:29, 30) Yesu ɖo aɖaŋu nyui sia be: “Migatsi dzimaɖi gbeɖe agblɔ be: ‘Nu kae míaɖu?’ alo ‘Nu kae míano?’ alo ‘Nu kae míado?’ hã o. . . . Mia Fofo si le dziƒo la nyae be nu siawo katã hiã mi. Eya ta miyi edzi mianɔ Fiaɖuƒe la kple Mawu ƒe dzɔdzɔenyenye dim gbã, eye woatsɔ nu bubu siawo katã akpe ɖe eŋuti na mi.”—Mateo 6:31-33.\nALE SI WOAWƆ AKPƆ AGBE\nApostoloawo kple dzianukwaretɔ bubuwo di be yewoanɔ agbe wòadze Mawu ŋu, gake nɔnɔmeawo wɔe be esia mele bɔbɔe na wo o. Le kpɔɖeŋu me, Farisitɔ geɖe dia vodada le ame ŋu hebua fɔ ame vevie. Eya ta Yesu xlɔ̃ nu eƒe nyaselawo be: “Midzudzɔ ʋɔnudɔdrɔ̃, ne woagadrɔ̃ ʋɔnu mi o; elabena ale si miedrɔ̃a ʋɔnui la, nenema kee woadrɔ̃ ʋɔnu miawo hã.”—Mateo 7:1, 2.\nEnye nu si me afɔku le be woasrɔ̃ Farisitɔ siwo bua fɔ ame vevie la ƒe nɔnɔme. Eya ta Yesu wɔ kpɔɖeŋu aɖe be: “Ðe ŋkuagbãtɔ ate ŋu akplɔ ŋkuagbãtɔa? Ðe wo kple evea siaa madze do me oa?” Ke aleke wòle be Yesu ƒe nyaselawo nabu ame bubuwoe? Mele be woanɔ vodada dim le amewo ŋu o, elabena esia anye agɔdzedze gã. Ebia be: “Aleke wɔ nàgblɔ na nɔviwò be, ‘Nɔvinye, na maɖe ati fefee si le ŋku dzi na wò,’ evɔ wò ŋutɔ mèle atikpo si le wò ŋku dzi la kpɔm o? Alakpanuwɔla! Ðe atikpo la ɖa le wò ŋutɔ wò ŋku dzi gbã, ekema àte ŋu akpɔ nu nyuie aɖe ati fefee si le nɔviwò ƒe ŋku dzi la.”—Luka 6:39-42.\nEsia mefia be mele be nusrɔ̃laawo nadrɔ̃ ʋɔnu ƒomevi aɖeke kura o. Yesu gblɔ na wo be: “Migatsɔ nu siwo le kɔkɔe la na avuwo o, eye migatsɔ miaƒe dzonu xɔasiwo ƒu gbe ɖe hawo ŋkume o.” (Mateo 7:6) Nyateƒe siwo le Mawu ƒe Nyaa me la xɔ asi, wole abe kpɔɖeŋudzonuwo ene. Ne ame aɖewo wɔ nu abe lãwo ene, si fia be womede asixɔxɔ aɖeke nyateƒe xɔasi siawo ŋu o la, ele be nusrɔ̃laawo nadzo le wo gbɔ eye woadi ame siwo alɔ̃ aɖo to.\nYesu gatrɔ ɖe gbedodoɖa ƒe nyaa ŋu ake eye wòte gbe ɖe ale si wòle be woaku kutri le gbedodoɖa me dzi. Egblɔ be: “Minɔ ebiabia dzi, eye woana mi.” Be Yesu nate gbe ɖe edzi be Mawu le klalo be yeaɖo gbedodoɖawo ŋu la, ebia be: “Mia dometɔ kae li, ne via bia aboloe la, wòatsɔ kpe ade esi? . . . Eya ta ne mi ame vɔ̃ɖiwo kura gɔ̃ hã mienya ale si miana nunana nyuiwo mia viwo la, ɖe mia Fofo si le dziƒo la mana nu nyuiwo ame siwo bianɛ la geɖe wu oa?”—Mateo 7:7-11.\nAzɔ Yesu gblɔ nu si va trɔ zu agbenɔnɔŋutise aɖe si wonya nyuie esi wògblɔ be: “Nu sia nu si miedina be amewo nawɔ na mi la, miawo hã miwɔ nenema ke na wo.” Ðe manyo be mí katã míawɔ ɖe nuxlɔ̃ame nyui sia dzi le nuwɔwɔ kple ame bubuwo me oa? Gake esia wɔwɔ ate ŋu asesẽ, abe ale si wòdze le Yesu ƒe mɔfiame sia me ene be: “Mito agbo xaxɛ la nu yi ɖe eme, elabena agbo la keke eye mɔ si kplɔa ame yia tsɔtsrɔ̃ me la le gbadza, eye ame geɖewoe toa enu yina; ke agbo la le xaxɛe eye mɔ la hã xaxa, si kplɔa ame yia agbe me, eye ame ʋɛ aɖewo koe kpɔnɛ.”—Mateo 7:12-14.\nAme aɖewo adi be yewoana nusrɔ̃lawo natra ɖa le mɔ si kplɔa ame yia agbe me la dzi, eya ta Yesu gblɔ be: “Mikpɔ nyuie le aʋatsonyagblɔɖila siwo vaa mia gbɔ le alẽgbalẽ me, evɔ le ememe la, wonye amegãxi nyanyrawo la ŋuti.” (Mateo 7:15) Yesu gblɔ be wotsɔa ati nyuiwo kple ati manyomanyowo siaa ƒe kutsetsewo dea dzesi wo. Nenema kee wòle le amewo hã gome. Míate ŋu atsɔ aʋatsonyagblɔɖilawo ƒe nufiafiawo kple nuwɔnawo ade dzesi wo. Eya ta le Yesu ƒe nyaa nu la, menye nu si ame aɖe gblɔna dzro koe nana wòzua eƒe nusrɔ̃la o, ke boŋ nu si wòwɔna hãe. Ke ame siwo gblɔna be Yesu ye nye yewoƒe Aƒetɔ, gake womewɔa Mawu ƒe lɔlɔ̃nu o ya ɖe? Yesu gblɔ be: “Maʋu eme na wo bena: ‘Nyemenya mi kpɔ o! Mi sedzimawɔlawo, mite ɖa le gbɔnye!’”—Mateo 7:23.\nYesu ƒo eƒe nuƒoa ta ale: “Ame sia ame si sea nye nya siawo, eye wòwɔa wo dzi la, anɔ abe ŋutsu dzeaɖaŋu si tu eƒe xɔ ɖe agakpe dzi la ene. Eye tsi gã aɖe dza, tɔwo ɖɔ, eye ya ƒo va lɔ xɔ ma, gake memu o, elabena woɖo egɔme anyi ɖe agakpe dzi.” (Mateo 7:24, 25) Nu ka tae xɔa memu o? Nu si tae nye be ŋutsua ɖe “do wògoglo, eye wòɖo egɔme anyi ɖe agakpe dzi.” (Luka 6:48) Eya ta menye Yesu ƒe nyawo sese koe hiã o. Ele be míadze agbagba vevie ‘awɔ wo dzi’ hã.\nKe ame si ‘sea nya siawo’ gake “mewɔa wo dzi o” ya ɖe? Ele “abe ŋutsu tsibome si tu eƒe xɔ ɖe ke dzi la ene.” (Mateo 7:26) Ne tsi dza, tɔwo ɖɔ, eye ya sesẽwo ƒo la, xɔa amu.\nAle si Yesu fia nui le nuƒo sia me la na amehawo ƒe nu ku. Efia nu wo abe ame si si ŋusẽ le ene, ke menye abe subɔsubɔhakplɔlaawo ene o. Anɔ eme be ame siwo ɖo toe la dometɔ geɖe va zu eƒe nusrɔ̃lawo.\nEGATEA GBE ÐE EƑE NUFIAFIAWO DZI\nƔeaɖewoɣi la, Yesu gatea gbe ɖe nufiafia veviwo dzi. Le kpɔɖeŋu me, le Todzimawunyaa me la, efia eƒe nyaselawo ale si woado gbe ɖa, kpakple susu nyuitɔ si wòle be wòanɔ wo si ɖe ŋutilãmenuwo ŋu.—Mateo 6:9-13, 25-34.\nAnɔ abe ƒe ɖeka kple afã ene megbe la, Yesu gahe susu yi nufiafia mawo dzi. (Luka 11:1-4; 12:22-31) Tsɔ kpe ɖe ale si nya mawo gbugbɔgagblɔ ɖe vi na ame siwo menɔ eteƒe zi gbãtɔ o ŋu la, egana hã be eƒe nusrɔ̃lawo te ŋu lé nya veviawo ɖe susu me.\nAfi kae Yesu ƒo eƒe nuƒo si dzi woɖoa ŋkui wu la le, eye ame kawoe nɔ eteƒe?\nNu kae na asixɔxɔ le Yesu ƒe nuƒoa ŋu nenema gbegbe ɖo?\nAme kawoe nye dzidzɔtɔwo ŋutɔŋutɔ, eye nu ka tae?\nTo vovo na ame siwo kpɔa dzidzɔ ŋutɔŋutɔ la, ame kawoe wodo baba na, eye nu ka tae?\nGɔmesese ka nue Yesu ƒe nusrɔ̃lawo nye “anyigba la ƒe dze” kple “xexea ƒe kekeli” le?\nÐe Yesu dea bubu deto Mawu ƒe Sea ŋua? Ðe eme.\nYesu ƒe nya kawo dzi wɔwɔe ate ŋu ana nu siwo gbɔ amewuwu kple ahasiwɔwɔ tsona la nu nayi keŋkeŋ?\nNu ka gblɔm Yesu le esi wògblɔ be woatrɔ tome kemɛa hã?\nAleke míate ŋu azu blibo abe ale si Mawu le bliboe ene?\nGbedodoɖa ŋuti mɔfiame kawoe Yesu na?\nNu ka tae gbɔgbɔmekesinɔnuwo nyo wu, eye aleke woawɔ wòasu ame si?\nNu ka tae susu aɖeke meli si ta Yesu ƒe nusrɔ̃lawo natsi dzimaɖi o?\nNya kae Yesu gblɔ tso ʋɔnudɔdrɔ̃ ame bubuwo ŋu, gake nu ka tae wòahiã be míadrɔ̃ ʋɔnu ɣeaɖewoɣi?\nNu kae Yesu gagblɔ tso gbedodoɖa ŋu, eye agbenɔnɔŋutise kae wòde?\nAleke Yesu ɖee fia be mele bɔbɔe be woanye yeƒe nusrɔ̃la o eye be afɔkue wòanye na mí ne wokplɔ mí trae?


3 Mose 4 | Biblia Le Internet Dzi | Xexe Yeye Gɔmeɖeɖe\n3 Mose 4:1-35\n4 Eye Yehowa gagblɔ na Mose be: 2 “Gblɔ na Israel-viwo be, ‘Ne ame* aɖe wɔ nu vɔ̃ le manyamanya me,+ ale be wòwɔ nu siwo katã ŋu Yehowa de se le be woagawɔ o la dometɔ aɖe la, ekema nu si wòle be woawɔe nye esi: 3 “‘Ne nunɔla si wosi ami na+ la wɔ nu vɔ̃+ hena dukɔ la ɖi fɔ la, ekema wòatsɔ nyitsui si sɔ blibo vɛ na Yehowa be woatsɔ asa nuvɔ̃vɔ ɖe eƒe nu vɔ̃ si wòwɔ la ta.+ 4 Netsɔ nyi la va takpegbadɔa ƒe mɔnu+ le Yehowa ŋkume, eye wòatsɔ eƒe asi aɖo nyi la ƒe tame, eye wòawu nyi la le Yehowa ŋkume.+ 5 Eyome nunɔla si wosi ami na+ la natsɔ nyi la ƒe ʋu la ƒe ɖe ava takpegbadɔa me; 6 eye nunɔla la nade eƒe asibidɛ ʋua me+ eye wòahlẽ ʋua ƒe ɖe zi adre+ ɖe kɔkɔeƒe la ƒe xɔmetsovɔa ŋgɔ le Yehowa ŋkume. 7 Eye nunɔla la nage ʋu la ƒe ɖe ɖe dzudzɔdomlekpui+ si le Yehowa ŋkume le takpegbadɔa me la ƒe dzoawo dzi, eye wòatsɔ nyi la ƒe ʋu susɔea katã akɔ ɖe numevɔsamlekpui+ si le takpegbadɔa ƒe mɔnu la te. 8 “‘Eyome wòaɖe nyi si wotsɔ sa nuvɔ̃vɔe la ƒe amiawo katã, hekpe ɖe ami si tsyɔ dɔkaviawo dzi la ŋu kple ami siwo katã le dɔkaviawo ŋu, 9 ayiku eveawo kple ami siwo le wo ŋu le alia gbɔ lɔƒo. Eye wòaɖe aklã ŋu mi la kpe ɖe ayikuawo ŋu.+ 10 Nu siwo woɖe le nyi si wotsɔ sa ŋutifafavɔe+ la ŋu la kee wòaɖe le esia hã ŋu. Eye nunɔla la natsɔ wo ado dzudzɔ ɖe numevɔsamlekpui la dzi. 11 “‘Ke nyi la ƒe agbalẽ, eƒe lã la katã, eƒe ta, eƒe afɔwo, eƒe dɔkaviwo kple eƒe mĩwo,+ 12 siwo nye nyi la ƒe lã mamlɛa katã ya la, wòana woatsɔ wo ado goe ayi asaɖa la godo le teƒe dzadzɛ, afi si wokɔa dzofiwo* ɖo, eye wòatɔ dzoe le nakedzo dzi.+ Afi si wokɔa dzofiwo ɖo lae wòatɔ dzoe le. 13 “‘Ke ne Israel-viwo ƒe ha blibo la ɖi fɔ le nu vɔ̃ aɖe si womeɖo hafi wɔ o ta,+ evɔ womenya be yewowɔ nane si ŋu Yehowa de se le be woagawɔ o,+ 14 eye emegbe wova dze si nu vɔ̃ si wowɔ la, ekema ha la natsɔ nyitsui ava takpegbadɔ la ŋgɔ be woatsɔ asa nuvɔ̃vɔe. 15 Eye ha la ƒe ametsitsiwo natsɔ woƒe asiwo aɖo nyi la ƒe tame le Yehowa ŋkume, eye woawu nyi la le Yehowa ŋkume. 16 “‘Azɔ nunɔla si wosi ami na la natsɔ nyi la ƒe ʋu la ƒe ɖe ava takpegbadɔa me. 17 Eye nunɔla la nade eƒe asibidɛ ʋua me ahlẽ zi adre ɖe xɔmetsovɔ+ la ŋgɔ le Yehowa ŋkume. 18 Eye wòage ʋua ƒe ɖe ɖe vɔsamlekpui+ si le Yehowa ŋkume le takpegbadɔa me la ƒe dzoawo dzi; eye wòatsɔ ʋu susɔea katã akɔ ɖe numevɔsamlekpui si le takpegbadɔa ƒe mɔnu la te.+ 19 Eye wòaɖe ami siwo katã le nyia ŋu atsɔ ado dzudzɔ ɖe vɔsamlekpui la dzi.+ 20 Eye wòawɔ nyi la abe ale si ko wòwɔ nyi gbãtɔ si wotsɔ sa nuvɔ̃vɔe la ene. Nenemae wòawɔe, eye nunɔla la nalé avu ɖe dukɔ la ta+ ale be woatsɔe ake wo. 21 Emegbe wòana woatsɔ nyi la ado goe ayi asaɖa la godo ahatɔ dzoe, abe ale si ko wòtɔ dzo nyi gbãtɔa ene.+ Ha la ƒe nuvɔ̃vɔsa wònye.+ 22 “‘Ne amegã+ aɖe wɔ nu vɔ̃, eye wòwɔ nu siwo katã ŋu Yehowa eƒe Mawu de se le be woagawɔ o la dometɔ aɖe heɖi fɔ, 23 alo ne wòva dze si se si dzi wòda la, ekema wòatsɔ gbɔ̃tsui si sɔ blibo avɛ woatsɔ asa vɔe. 24 Eye wòatsɔ eƒe asi aɖo gbɔ̃tsui la ƒe tame, eye wòawui le afi si wowua numevɔsalã la le, le Yehowa ŋkume.+ Nuvɔ̃vɔsa wònye. 25 Eye nunɔla la nade eƒe asibidɛ nuvɔ̃vɔsalã la ƒe ʋua me age ɖe numevɔsamlekpui la ƒe dzoawo ŋu,+ eye wòatsɔ eƒe ʋu susɔea akɔ ɖe numevɔsamlekpui la te.+ 26 Eye wòatsɔ ami siwo katã le eŋu ado dzudzɔ ɖe vɔsamlekpuia dzi abe ale si wowɔ ŋutifafavɔsalã la ƒe ami la ene;+ eye nunɔla la nalé avu nɛ ɖe eƒe nu vɔ̃ la ta, ale be woatsɔe akee. 27 “‘Ke ne ame* aɖe wɔ nu vɔ̃ le dukɔa me, evɔ meɖoe hafi o, eye wòwɔ nu siwo ŋu Yehowa de se le be woagawɔ o la dometɔ aɖe heɖi fɔ,+ 28 alo wòva dze si nu vɔ̃ si wòwɔ la, ekema wòatsɔ gbɔ̃nɔe si sɔ blibo ava sa vɔ ɖe eƒe nu vɔ̃ si wòwɔ la ta. 29 Eye wòatsɔ eƒe asi aɖo nuvɔ̃vɔsalã la ƒe tame, eye wòawu nuvɔ̃vɔsalã la le teƒe ma ke si wowua numevɔsalã le.+ 30 Eye nunɔla la nade eƒe asibidɛ vɔsalã la ƒe ʋua me age ɖe numevɔsamlekpui la ƒe dzoawo ŋu, eye wòatsɔ eƒe ʋu susɔea katã akɔ ɖe numevɔsamlekpuia te.+ 31 Eye wòaɖe ami siwo katã le eŋu,+ abe ale si ko woɖe ami le ŋutifafavɔsalã la ŋu ene,+ eye nunɔla la natsɔe ado dzudzɔ ɖe vɔsamlekpuia dzi wòanye ʋeʋẽ lilili* na Yehowa; eye nunɔla la nalé avu ɖe eta, ale be woatsɔe akee. 32 “‘Ke ne alẽvi wòbe yeatsɔ asa nuvɔ̃vɔe la, ekema wòatsɔ alẽnɔe si sɔ blibo vɛ. 33 Eye wòatsɔ eƒe asi aɖo nuvɔ̃vɔsalã la ƒe tame, eye wòawui wòanye nuvɔ̃vɔsa le teƒe si wowua numevɔsalã le.+ 34 Eye nunɔla la nade eƒe asibidɛ nuvɔ̃vɔsalã la ƒe ʋua me age ɖe numevɔsamlekpui la ƒe dzoawo ŋu,+ eye wòatsɔ eƒe ʋu susɔea katã akɔ ɖe numevɔsamlekpuia te. 35 Eye wòaɖe ami siwo katã le eŋu la, abe ale si ko woɖea alẽtsui si wotsɔ sa ŋutifafavɔe la ƒe amiawo ene, eye nunɔla la natsɔ wo ada ɖe Yehowa ƒe dzovɔsawo dzi atsɔ ado dzudzɔ le vɔsamlekpui la dzi;+ eye nunɔla la nalé avu ɖe eta, le nu vɔ̃ si wòwɔ la ta, eye woatsɔe akee.+